**S T A T U T**

**Javne ustanove AQUATIKA - SLATKOVODNI AKVARIJ KARLOVAC**

Karlovac, 05.ožujka 2024

Na temelju članka 54. stavka 1. Zakona o ustanovama („Narodne novine“, broj 76/93, 29/97, 47/99, 35/08, 127/19, 151/22), Poslovnika o radu Upravnog vijeća Javne ustanove AQUATIKA – SLATKOVODNI AKVARIJ KARLOVAC te suglasnosti Gradskog vijeća Grada Karlovca KLASA\_\_\_\_\_\_\_\_\_\_\_\_ URBROJ: \_\_\_\_\_\_\_\_\_\_\_\_\_\_\_\_\_\_ od \_\_\_\_\_\_\_\_\_\_\_\_\_\_\_\_\_2024. , Upravno vijeće Javne ustanove AQUATIKA – SLATKOVODNI AKVARIJ KARLOVAC, na \_\_\_\_\_\_\_\_\_\_\_\_\_\_ sjednici održanoj \_\_\_\_\_\_\_\_\_\_2024. godine, donosi

**STATUT**

**Javne ustanove AQUATIKA – SLATKOVODNI AKVARIJ KARLOVAC**

**I. OPĆE ODREDBE**

**Članak 1.**

Ovim Statutom uređuje se naziv i sjedište, djelatnost, pečat i znak, tijela ustanove i njhove ovlasti, način rada i odlučivanja, unutarnje ustrojstvo, opći akti, imovina i materijalno-financijsko poslovanje, međusobna prava i obveze Grada Karlovca, kao osnivača Javne ustanove AQUATIKA - SLATKOVODNI AKVARIJ KARLOVAC (u daljnjem tekstu: Osnivač) i Javne ustanove AQUATIKA - SLATKOVODNI AKVARIJ KARLOVAC (u daljnjem tekstu: Ustanova), javnost rada, te sva druga pitanja koja su od značaja za obavljanje djelatnosti i poslovanje Ustanove, a sve sukladno zakonu, podzakonskim aktima i drugim propisima, odluci o osnivanju, ovom Statutu, te drugim općim aktima Ustanove.

Izrazi koji se koriste u ovom Statutu, a imaju rodno značenje, koriste se neutralno i odnose se jednako

na muški i ženski rod.

**Članak 2.**

Osnivač Ustanove je Grad Karlovac, Banjavčićeva 9, 47000 Karlovac, OIB: 25654647153.

Ustanova je samostalna u obavljanju svoje djelatnosti i poslovanju sukladno zakonu, na zakonu utemeljenim propisima, odluci o osnivanju, ovom Statutu i drugim općim aktima Ustanove.

Ustanova ima svojstvo pravne osobe i upisana je u sudski registar Rješenjem Trgovačkog suda u

Zagrebu – stalna služba u Karlovcu, poslovni broj Tt-16/9943-4 od 28.04.2016. godine, u

registarski uložak: matični broj poslovnog subjekta MBS: 081028386 i OIB: 21873421610.

**II. STATUS, NAZIV I SJEDIŠTE**

**Članak 3.**

Ustanova je osnovana kao javna ustanova.

Ustanova u pravnom prometu djeluje pod punim nazivom: Javna ustanova AQUATIKA - SLATKOVODNI AKVARIJ KARLOVAC za predstavljanje i zaštitu životinja i njihovih staništa kroz edukaciju i rekreaciju posjetilaca te turistička agencija (u daljnjem tekstu: Ustanova).

Skraćeni naziv Ustanove je: Javna ustanova AQUATIKA - SLATKOVODNI AKVARIJ KARLOVAC.

Naziv potječe od riječi aquaticus, - a, -um (latinski, pridjev, m-f-n) koji označava biljke i životinje koje žive/rastu u vodi i/ili od vode, pripadaju vodi, te sve što sadrži vodu, ono što je vodeno. Promjena na zadnjem slogu (ca postaje ka – registarska oznaka za Karlovac) ističe poveznicu s Karlovcem.

Ustanova je osnovana u okviru projekta „Slatkovodni akvarij i muzej rijeka – KAquarium“ (u daljnjem tekstu: Projekt) koji je odobren za financiranje prema uvjetima 4. Poziva Sheme dodjele bespovratnih sredstava za poslovnu infrastrukturu u okviru Operativnog programa Regionalna konkurentnost 2007.-2013. (RC.1.1.05) i temeljem Ugovora o dodjeli bespovratnih sredstava za projekte koji su financirani iz strukturnih fondova i kohezijskog fonda EU u sklopu programa 2007.-2013. (Referentna oznaka: RC.1.1.05-0050) (u daljnjem tekstu: Ugovor), sklopljenom 29. rujna 2014. godine između Ministarstva regionalnog razvoja i fondova Europske unije, Središnje agencije za financiranje i ugovaranje i Grada Karlovca.

Ustanova je osnovana sukladno Elementu 2 Projekta ''Stvaranje nematerijalnih uvjeta za rad Kaquariuma'' te čini njegov sastavni dio.

**Članak 4.**

Sjedište Ustanove je u Karlovcu, Ulica Branka Čavlovića Čavleka 1 A.

O promjeni naziva, sjedišta i statusa Ustanove odlučuje Osnivač, odnosno Gradsko vijeće, na prijedlog Upravnog vijeća Ustanove.

Ustanova ne može promijeniti djelatnost bez suglasnosti Osnivača, odnosno Gradskog vijeća.

**III. PEČAT, ŠTAMBILJ I ZNAK**

**Članak 5.**

Ustanova u obavljanju svoje djelatnosti i pravnom prometu koristi pečat i štambilj.

Ustanova ima pečat okruglog oblika, na kojem je upisan naziv i sjedište Ustanove.

U svakodnevnom uredskom poslovanju Ustanova može koristiti štambilj, pravokutnog oblika, na kojem su upisani puni naziv i sjedište Ustanove, a služi za ovjeravanje uredske dokumentacije i isprava u povodu radnji koje Ustanova poduzima u obavljanju svoje službe.

Pečat i štambilji imaju svoj redni broj. Broj pečata i štambilja, način njihova korištenja te osobe koje su odgovorne za čuvanje pečata i štambilja određuju se odlukom ravnatelja Ustanove u skladu s posebnim propisima i ovim Statutom.

**Članak 6.**

Ustanova ima znak s logotipom kojim se služi u svom poslovanju. Znak s logotipom je sastavni dio pečata iz članka 5. ovog Statuta.

Znak s logotipom predstavlja vizualni identitet za istraživački, izložbeni i edukativni centar koji se svojim varijantama/modifikacijama prilagođava korisnicima (znanstvenicima, posjetiteljima, djeci).

Znak je zaštićen pri Državnom zavodu za intelektualno vlasništvo 20. siječnja 2016. godine, pod brojem Z20150900, Z20150898, Z20150899 i Z20150897.

O načinu korištenja znaka odluku donosi ravnatelj Ustanove.

**IV. DJELATNOST USTANOVE**

**Članak 7.**

Djelatnosti Ustanove su:

• djelatnost zoološkog vrta,

• djelatnost akvarija,

• pripremanje i usluživanje jela, pića i napitaka i pružanje usluga smještaja,

• pripremanje jela, pića i napitaka za potrošnju na drugom mjestu sa ili bez usluživanja (u prijevoznom sredstvu, na priredbama i slično) i opskrba tim jelima, pićima i napitcima (catering)

• kupnja i prodaja robe,

• pružanje usluga u trgovini,

• obavljanje trgovačkog posredovanja na domaćem i inozemnom tržištu,

• izdavačka djelatnost,

• organiziranje savjetovanja, seminara, poduka, prezentacija, kongresa, promocija, zabavnih manifestacija, izložaba i tribina,

• djelatnost turističke agencije,

• turističke usluge u ostalim oblicima turističke ponude,

• ostale turističke usluge,

• turističke usluge koje uključuju športsko-rekreativne ili pustolovne aktivnosti,

• usluge informacijskog društva.

Odluku o promjeni i/ili proširenju djelatnosti donosi Upravno vijeće Ustanove uz suglasnost Osnivača, odnosno Gradskog vijeća.

**Članak 8.**

U okviru svoje djelatnosti iz članka 7. Ustanova obavlja:

• predstavljanje i zaštitu životinja i njihovih staništa kroz edukaciju i rekreaciju posjetilaca,

• osiguranje visokih standarda držanja životinja na način da ih se drži u pojedinim vrstama prilagođenom i obogaćenom prostoru tj. u uvjetima koji zadovoljavaju biološke potrebe pojedinih vrsta i oponašaju njihova prirodna staništa,

• osiguranje veterinarske zaštite životinja,

• raspolaganje programom hranidbe životinja u skladu s potrebama svake držane vrste i kategorije životinja,

• vođenje evidencije o vrstama i broju životinja smještenim u zoološkom vrtu;

• prikazivanje stručnog i humanog odnosa prema životinjama,

• sudjelovanje u uzgojnim programima ugroženih vrsta,

• osiguranje zaštite ljudi (osoblja i posjetitelja) od životinja i životinja od ljudi,

• vođenje evidencije o promjenama zdravstvenog stanja i ponašanja jedinki, provedenim zdravstvenim pregledima i liječenjima te ostalim poduzetim mjerama,

• educiranje posjetitelja i podizanje svijest javnosti o značaju očuvanja životinjskih vrsta i njihova okoliša te osiguranja dobrobiti životinja, posebice predstavljanjem informacija o izloženim vrstama te njihovim prirodnim staništima,

• osiguranje prikladnih mjera kontrole populacije držanih životinja kako bi se spriječilo prekomjerno povećanje njihova broja,

• izmjenjivanje informacija koje se odnose na očuvanje vrsta i zaštitu njihove dobrobiti s drugim akvarijima,

• osiguranje da se jedinke različitih vrsta međusobno ne križaju,

• suradnju sa srodnim znanstvenim ustanovama,

• sudjelovanje na skupovima iz područja djelatnosti Ustanove u zemlji i inozemstvu,

• uzgoj životinja za potrebe izlaganja u Ustanovi,

• poticanje i organiziranje znanstveno-istraživačkog rada (koji ne uključuje pokuse na životinjama, u skladu sa Zakonom o zaštiti životinja (Narodne novine, broj 135/06, 37/13 i 125/13),

• organiziranje paket-aranžmana, sklapanje i provedba ugovora o paket-aranžmanu, organiziranje izleta, sklapanje i provedba ugovora o izletu,

• organiziranje kongresa,

• posredovanje u sklapanju ugovora o organiziranom putovanju (paket-aranžman i izleti),

• posredovanje ugostiteljskih usluga (prodaja i rezervacija smještaja i drugih ugostiteljskih usluga),

• posredovanje usluga prijevoza (prodaja putnih karata i rezervacija mjesta za sva prijevozna sredstva),

• organiziranje prihvata i transfera putnika,

• posredovanje u pružanju usluga u posebnim oblicima turističke i ugostiteljske ponude,

• organiziranje i posredovanje u pružanju usluga turističkih vodiča, turističkih pratitelja i usluga upravljanja plovnim objektima nautičara (skipera),

• zastupanje domaćih i stranih putničkih agencija,

• davanje turističkih obavijesti i promidžbenog materijala,

• posredovanje u sklapanju ugovora o osiguranju putnika i prtljage,

• pomoć u pribavljanju putnih isprava, viza i drugih isprava potrebnih za prelaz granice i boravak u inozemstvu, isprava za lov, ribolov, ronjenje, plovidbu nautičara te drugih isprava potrebnih za organizaciju i provođenje različitih oblika turističke ponude,

• rezervacija, nabava i prodaja ulaznica za sve vrste priredbi, muzeja i dr., te prodaja robe vezane za potrebe putovanja (razne putne potrepštine, suveniri, turističke publikacije i sl.),

• organizacija i pružanje usluga u svezi s poslovanjem karticama i putničkim čekovima, te pružanje mjenjačkih usluga sukladno posebnim propisima,

• iznajmljivanje i posredovanje u iznajmljivanju vozila, letjelica i plovnih objekata,

• agencijsko-pomorske usluge za prihvat i opremu plovnih objekata u nautičkom turizmu,

• turističke usluge u ostalim oblicima turističke ponude: seoskom, zdravstvenom, kulturnom, wellness, kongresnom, za mlade, pustolovnom, lovnom, športskom, golf-turizmu, športskom ili rekreacijskom ribolovu na moru, ronilačkom turizmu, šporstkom ribolovu na slatkim vodama kao dodatna djelatnost u uzgoju morskih i slatkovodnih riba, rakova i školjaka i dr.,

• iznajmljivanje pribora i opreme za šport i rekreaciju, kao što su sandoline, daske za jedrenje, bicikli na vodi, suncobrani, ležaljke i sl.''

Obavljanje djelatnosti Ustanove temelji se na godišnjem programu rada, koji donosi Upravno vijeće.

**Članak 9.**

Ustanova potiče informiranje javnosti o svojim djelatnostima iz članaka 7. i 8. ovog Statuta, putem medija, predavanja i izdavačke djelatnosti, te izvješćuje o rezultatima i postignućima istih, a radi kontinuiranog posjećivanja Ustanove u cilju obrazovanja, razgledavanja i učenja.

U cilju promicanja djelatnosti Ustanove iz članaka 7. i 8. ovog Statuta, Ustanova u suradnji s Osnivačem, Gradom Karlovcem, te drugim zainteresiranim pravnim i/ili fizičkim osobama kao i medijima, svake godine obilježava prigodne datume kojima se na primjeren način potiče i promiče djelatnost Ustanove.

Ustanova kroz informiranje javnosti o izuzetnom bogatstvu biološke raznolikosti, a poglavito vezano na članak 7. i 8. ovog Statuta, promiče svijest o potrebi i važnosti očuvanja, te drugačijem ponašanju i odnosu pojedinca i zajednice prema toj raznolikosti.

**V. USTROJSTVO I TIJELA USTANOVE**

**Članak 10.**

Unutarnje ustrojstvo Ustanove uređuje se ovim Statutom u skladu sa pozitivnim zakonskim propisima, te aktom o osnivanju.

Opis poslova i način rada unutarnjih ustrojstvenih jedinica uređuje se Pravilnikom o unutarnjem ustrojstvu i načinu rada Ustanove.

**Članak 11.**

Tijela Ustanove su Upravno vijeće i ravnatelj.

**Upravno vijeće**

**Članak 12.**

Ustanovom upravlja Upravno vijeće.

Upravno vijeće ima 5 članova.

Četiri (4) člana Upravnog vijeća imenuje i razrješava Gradonačelnik.

Petog člana Upravnog vijeća imenovat će zaposlenici Ustanove kao svog predstavnika.

Mandat predsjednika i članova Upravnog vijeća traje četiri godine i mogu biti ponovno imenovani.

Upravno vijeće ima predsjednika kojeg između sebe biraju članovi Upravnog vijeća.

Upravno vijeće ima tajnika čiji su poslovi definirani Poslovnikom o radu Upravnog vijeća.

Ravnatelj je dužan najkasnije dva mjeseca prije isteka mandata članova Upravnog vijeća o tome obavijestiti Osnivača.

**Članak 13.**

Upravno vijeće brine o ostvarivanju djelatnosti Ustanove te obavlja poslove utvrđene zakonom i ovim Statutom, a posebice:

• donosi Statut uz suglasnost Osnivača, odnosno predstavničkog tijela,

• donosi Pravilnik o unutarnjem ustrojstvu i načinu rada na prijedlog ravnatelja, te druge opće akte određene zakonom i ovim Statutom,

• donosi godišnji plan nabave, na prijedlog ravnatelja,

• donosi plan rada i razvoja Ustanove na prijedlog ravnatelja i nadzire njegovo izvršavanje,

• donosi godišnji plan rada i razvoja Ustanove na prijedlog ravnatelja i prati njegovo izvršavanje,

• donosi financijski plan i godišnji izvještaj o izvršenju financijskog plana te druge izvještaje sukladno propisima, na prijedlog ravnatelja,

• odlučuje o stjecanju, otuđenju i opterećenju imovine Ustanove pojedinačne vrijednosti od 13.272,00 eura do 26.540,00 eura. Iznad 26.540,00 eura odlučuje uz prethodnu suglasnost Osnivača, odnosno Gradonačelnika Grada Karlovca ili predstavničkog tijela, u čijoj je nadležnosti odlučivanje o određenom iznosu sukladno Statutu Grada Karlovca,

• nadzire racionalnu uporabu materijalnih i kadrovskih resursa te provođenje odluka osnivača,

• raspisuje i provodi natječaj za ravnatelja Ustanove, te daje prijedlog predstavničkom tijelu za imenovanje ravnatelja,

• prihvaća godišnje izvješće ravnatelja,

• donosi druge opće akte Ustanove, sukladno zakonu i Statutu,

• predlaže osnivaču promjenu i/ili proširenje djelatnosti, odnosno eventualno prijedlog promjene naziva, sjedišta i statusa Ustanove,

• daje Osnivaču i ravnatelju prijedloge i mišljenja o pojedinim pitanjima,

• odlučuje i o drugim pitanjima temeljem ovlasti utvrđenih zakonom, ovim Statutom i općim aktima.

**Članak 14.**

Sukladno djelatnostima Ustanove i ovom Statutu, ravnatelj uz suglasnost Upravnog vijeća donosi i akte i dokumente koji su propisani posebnim zakonima, a koji su vezani za obavljanje i ostvarivanje djelatnosti Ustanove.

**Članak 15.**

Upravno vijeće poslove iz svog djelokruga obavlja na sjednicama.

Sjednice Upravnog vijeća saziva i njima rukovodi predsjednik Upravnog vijeća. Iznimno, u slučaju spriječenosti sjednicom može predsjedavati član Upravnog vijeća kojeg odredi predsjednik.

Predsjednik saziva sjednice na vlastitu inicijativu, a dužan ju je sazvati ako to od njega zatraži Osnivač, najmanje dva člana Upravnog vijeća ili ravnatelj Ustanove i to najkasnije u roku 8 dana od dana dostavljenog pisanog zahtjeva.

Ukoliko predsjednik Upravnog vijeća ne sazove sjednicu u roku od 8 dana od uredno zaprimljenog zahtjeva, sjednicu Upravnog vijeća može sazvati ravnatelj Ustanove.

Na sjednicama Upravnog vijeća sudjeluje ravnatelj, a u slučaju njegove spriječenosti osoba koju ovlasti ravnatelj.

Ravnatelj sudjeluje u radu Upravnog vijeća bez prava odlučivanja.

Upravno vijeće pravovaljano raspravlja i odlučuje kada je na sjednici nazočno više od polovice ukupnog broja članova.

Upravno vijeće odlučuje glasovanjem, većinom glasova prisutnih članova.

Na sjednicama Upravnog vijeća vodi se zapisnik.

Rad Upravnog vijeća i način donošenja odluka pobliže se određuje Poslovnikom o radu kojeg donosi Upravno vijeće, u skladu sa Zakonom i ovim Statutom.

**Članak 16.**

Predsjednik i član Upravnog vijeća može biti razriješen dužnosti i prije isteka mandata na koji je imenovan u slučaju:

* podnošenja ostavke na funkciju člana, odnosno predsjednika Upravnog vijeća,
* nesavjesnog obavljanja i neispunjavanja dužnosti člana, odnosno predsjednika vijeća,
* ukoliko svojim ponašanjem povrijedi ugled Ustanove i dužnost koju obnaša,
* je pravomoćnom sudskom odlukom utvrđeno da je počinio kazneno djelo za koje se izriče kazna zatvora
* ako izgubi sposobnost obavljanja dužnosti.
* u svim drugim slučajevima propisanim posebnim zakonom.

Postupak za utvrđivanje prijedloga za razrješenje dužnosti člana Upravnog vijeća pokreće tijelo koje ga

je izabralo, odnosno imenovalo.

Odluku o razrješenju donosi tijelo koje je izabralo, odnosno imenovalo člana Upravnog vijeća.

U slučaju razrješenja člana Upravnog vijeća, novom članu Upravnog vijeća mandat traje do isteka

mandata člana umjesto kojeg je imenovan.

Predsjednik i članovi Upravnog vijeća, odnosno tajnik Upravnog vijeća imaju pravo na naknadu za rad u Upravnom vijeću, a visinu naknade za predsjednika i članove te tajnika utvrđuje Osnivač, odnosno predstavničko tijelo.

**Ravnatelj**

**Članak 17.**

Ustanovu zastupa i predstavlja ravnatelj, pojedinačno i samostalno te ima sva prava i obveze sukladno Zakonu o ustanovama, aktom o osnivanju te ovim Statutom.

Ravnatelj također predstavlja i zastupa Ustanovu pred sudovima, upravnim i drugim državnim tijelima te pravnim osobama s javnim ovlastima.

Ravnatelj organizira i vodi rad te cjelokupno poslovanje Ustanove.

Ravnatelj je odgovoran za zakonitost rada Ustanove, provedbu Statuta, odluka Upravnog vijeća i drugih tijela u Ustanovi.

**Članak 18.**

Ravnatelj može dati punomoć drugoj osobi da zastupa Ustanovu u pravnom prometu i to samo u granicama svojih ovlasti, a daje ju u obliku pisane punomoći sukladno odredbama zakona kojim se uređuju obvezni odnosi.

Punomoćnik može zastupati Ustanovu samo u granicama ovlasti i punomoći.

Osobe ovlaštene za potpisivanje financijskih dokumenata kod financijskih institucija imenuje ravnatelj.

**Članak 19.**

Ravnatelj obavlja poslove određene zakonom i ovim Statutom, a osobito:

• ustrojava i vodi poslovanje Ustanove,

• predstavlja i zastupa Ustanovu te poduzima sve pravne radnje u ime i za račun Ustanove u skladu sa ovlastima sukladno Zakonu, aktom o osnivanju te ovim Statutom,

• odgovara za zakonitost rada i financijsko poslovanje Ustanove,

• brine o ostvarenju projektnih ciljeva od strane Ustanove i brine o razvoju Ustanove,

• odlučuje o stjecanju, otuđenju i opterećenju imovine čija pojedinačna vrijednost ne prelazi iznos od 13.872,00 eura

• predlaže Upravnom vijeću Statut i druge opće akte Ustanove, sukladno Zakonu i ovom Statutu,

• predlaže Upravnom vijeću Pravilnik o unutarnjem ustrojstvu i načinu rada,

• odlučuje o radnom odnosu i svim pravima iz radnog odnosa ostalih zaposlenika Ustanove sukladno Pravilniku o unutarnjem ustrojstvu i načinu rada,

• donosi poslovne odluke u skladu s propisima,

• predlaže Upravnom vijeću mjere za unaprjeđenje rada Ustanove,

• predlaže Upravnom vijeću plan rada i razvoja te financijski plan Ustanove,

• provodi odluke Upravnog vijeća i drugih tijela koje se odnose na Ustanovu,

• potpisuje ugovore koje sklapa Ustanova,

• organizira i usklađuje proces rada putem općih pismenih naloga, kao i neposrednih usmenih naloga voditeljima ustrojstvenih jedinica, a po potrebi i drugim zaposlenicima te daje radnicima Ustanove naloge za izvršenje poslova i zadataka te daje upute i koordinira rad Ustanove,

• imenuje i razrješava pomoćna tijela (povjerenstva, odbore) za obavljanje pojedinih poslova iz svog djelokruga,

• odlučuje o pravima radnika iz rada i po osnovi rada,

• odlučuje o podacima koji predstavljaju poslovnu tajnu ili se ne smiju objaviti,

• obavlja i druge poslove utvrđene zakonom, ovim Statutom i drugim općim aktima Ustanove.

Ravnatelj je za svoj rad odgovoran Gradonačelniku grada Karlovca, predstavničkom tijelu te Upravnom vijeću.

Ravnatelj najmanje jednom godišnje podnosi izvješće o svom radu i poslovanju Ustanove Upravnom vijeću i predstavničkom tijelu Osnivača.

Ravnatelja u slučaju njegove odsutnosti ili spriječenosti zamjenjuje osoba koju on za to ovlasti.

**Izbor i imenovanje ravnatelja**

**Članak 20.**

Za ravnatelja ustanove može se imenovati osoba koja ima završen diplomski sveučilišni studij ili

integrirani preddiplomski i diplomski sveučilišni studij ili specijalistički diplomski stručni studij ili s

njim izjednačen studij odnosno visoku stručnu spremu sukladno propisima koji su bili na snazi prije

stupanja na snagu Zakona o znanstvenoj djelatnosti i visokom obrazovanju iz znanstvenih područja:

društvene znanosti, humanističke znanosti, tehničke znanosti, biotehničke znanosti i prirodne znanosti.

Za ravnatelja može se imenovati osobu koja osim općih uvjeta određenih zakonom ispunjava i sljedeće

posebne uvjete:

− najmanje 5 godina rada na rukovodećim mjestima

− znanje jednog stranog jezika u govoru i pismu

− poznavanje rada na računalu

− radne, stručne i organizacijske sposobnosti,

− ishođenje uvjerenja nadležnog suda da se protiv podnositelja prijave ne vodi kazneni postupak (ne starije od 30 dana od posljednjeg dana roka za podnošenje prijava)

Kandidati za ravnatelja dužni su, pored dokaza o ispunjavanju uvjeta iz stavka 1. i 2. ovoga članka, ispunjavati uvjete navedene u Pravilniku o unutarnjem ustrojstvu i načinu rada te prilikom prijave

podnijeti i program rada i razvoja Ustanove za četverogodišnje razdoblje.

**Članak 21.**

Ravnatelja Ustanove imenuje i razrješava Osnivač, odnosno predstavničko tijelo, na prijedlog Upravnog vijeća Ustanove po prethodnom provedenom javnom natječaju sukladno zakonu i ovom Statutu.

Ravnatelj Ustanove imenuje se na četiri (4) godine i može biti ponovno imenovan.

Ravnatelj ne može biti osoba koja prema zakonu kojim se uređuju trgovačka društva ne može biti članom uprave trgovačkog društva.

**Članak 22.**

Ravnatelj Ustanove imenuje se na temelju javnog natječaja koji raspisuje i provodi Upravno vijeće Ustanove.

Odluku o raspisivanju javnog natječaja za imenovanje ravnatelja donosi Upravno vijeće prije isteka mandata ravnatelja.

Natječaj za imenovanje ravnatelja objavljuje se na mrežnim stranicama Ustanove i u „Narodnim

novinama”.

U odluci Upravnog vijeća o raspisivanju natječaja za imenovanje ravnatelja utvrđuje se rok za prijavu kandidata, koji ne može biti kraći od osam dana od dana raspisivanja natječaja, rok u kojem se kandidati obavještavaju o izboru i koji ne može biti dulji od četrdeset pet dana od dana isteka roka za podnošenje prijava i drugi rokovi važni za provedbu postupka izbora ravnatelja.

U natječaju se objavljuju uvjeti koje kandidat mora ispunjavati i dokazi koji se moraju priložiti, vrijeme za koje se imenuje, rok do kojeg se primaju prijave i rok u kojem će kandidat biti obaviješten o izboru.

Pristupnici natječaju, uz prijavu na natječaj, obvezno prilažu sljedeću dokumentaciju:

• životopis,

• program rada za četverogodišnje mandatno razdoblje.

Upravno vijeće utvrđuje jesu li kandidati u natječaju za imenovanje ravnatelja ispunili sve uvjete natječaja. Upravno vijeće donosi odluku o prijedlogu kandidata za ravnatelja te istu dostavlja predstavničkom tijelu Osnivača.

U slučaju da Osnivač ne imenuje ravnatelja predloženog od strane Upravnog vijeća, natječaj će se ponoviti, a do imenovanja ravnatelja na temelju ponovljenog natječaja, Osnivač imenuje vršitelja dužnosti ravnatelja, ali najduže do godinu dana.

**Članak 23.**

Ravnatelj Ustanove može biti razriješen i prije isteka roka na koji je imenovan.

Upravno vijeće dužno je razriješiti ravnatelja:

• na osobni zahtjev,

• ako nastanu takvi razlozi koji po posebnim propisima ili propisima kojima se uređuju radni odnosi dovedu do prestanka ugovora o radu,

• ako ravnatelj ne postupa po propisima ili općim aktima Ustanove, ili neosnovano ne izvršava odluke tijela Osnivača i Ustanove ili postupa protivno njima i svojim ovlaštenjima,

• ako ravnatelj svojim nesavjesnim ili nepravilnim radom prouzroči Ustanovi veću štetu, ako zanemaruje ili nesavjesno obavlja svoje dužnosti tako da su nastale ili mogu nastati veće smetnje u obavljanju djelatnosti Ustanove,

• ako se ne prihvati izvješće o radu i poslovanju Ustanove.

Prije donošenja odluke o razrješenju, ravnatelju se mora dati mogućnost da se izjasni o razlozima razrješenja.

U slučaju razrješenja ravnatelja, predstavničko tijelo imenuje vršitelja dužnosti ravnatelja, najduže na vrijeme od jedne godine.

U roku od 30 dana od dana imenovanja vršitelja dužnosti ravnatelja, Upravno vijeće će pokrenuti postupak izbora i imenovanja ravnatelja Ustanove.

**VI. PLAN RADA I PLANIRANJE RAZVOJA USTANOVE**

**Članak 24.**

Godišnji plan rada i razvoja Ustanove predlaže ravnatelj, a donosi ga Upravno vijeće.

Plan razvitka Ustanove, na prijedlog ravnatelja, donosi Upravno vijeće kao godišnji i višegodišnji plan koji obuhvaća: program rada i zapošljavanje, plan prihoda i rashoda, plan raspodjele plaća i ostalih materijalnih primanja radnika, plan investicija i druge poslove.

**VII. IMOVINA USTANOVE, SREDSTVA ZA RAD USTANOVE I FINANCIJSKO POSLOVANJE**

**Članak 25.**

Imovinu Ustanove čine nekretnine i pokretnine u vlasništvu Ustanove, sredstva stečena pružanjem usluga, sredstva za rad osigurana u lokalnom proračunu Osnivača i/ili pribavljena iz drugih izvora.

Ustanova odgovara za sve svoje obveze cijelom svojom imovinom.

Grad Karlovac kao Osnivač Ustanove, solidarno i neograničeno odgovara za obveze Ustanove.

Imovinom Ustanove raspolažu Upravno vijeće i ravnatelj, u skladu s ovim Statutom i zakonom.

**Članak 26.**

Sredstva za rad Ustanove čine stvari, prava i novac.

Sredstva za rad Ustanove osiguravaju se iz proračuna Grada Karlovca kao Osnivača, iz prihoda od obavljanja djelatnosti, zaklada, sponzorstva, donacija, darova i drugih prihoda sukladno zakonu.

Za posebne programe Ustanove sredstva se osiguravaju sukladno zakonu.

Sredstvima Ustanove upravlja se sukladno zakonu i drugim propisima donesenim temeljem zakona.

**Članak 27.**

Upravno vijeće odlučuje o raspodjeli sredstava Ustanove donošenjem financijskog plana prihoda i rashoda.

Sredstva iz proračuna koriste se samo za namjene za koje su dodijeljena.

Ako u obavljanju svoje djelatnosti Ustanova na kraju kalendarske godine ostvari dobit, ta se dobit upotrebljava isključivo za obavljanje i razvoj djelatnosti Ustanove sukladno programu rada i razvitka Ustanove, ako Upravno vijeće ili Osnivač ne odluči drugačije.

Ustanova je proračunski korisnik te primjenjuje sustav proračunskog računovodstva.

Nalogodavac i odgovorna osoba za pravilno planiranje i izvršavanje financijskog plana je ravnatelj.

**Članak 28.**

Financijsko poslovanje, prihodi, izdaci te financijski rezultat Ustanove pobliže se uređuje posebnim zakonom i drugim propisima donesenim na temelju zakona.

Financijsko poslovanje Ustanove obuhvaća sastavljanje financijskog plana, vođenje knjigovodstva, evidencije o financijskom poslovanju i sredstvima Ustanove i sastavljanje periodičnog i zaključnog obračuna.

**Članak 29.**

Ravnatelj podnosi izvješće o poslovanju Ustanove Upravnom vijeću po periodičnim obračunima i protekom poslovne godine, te po vlastitoj inicijativi kada ocijeni da bi uvjeti poslovanja mogli dovesti do bitnijih odstupanja od programa i poslovanja Ustanove.

Ravnatelj Ustanove podnosi izvješće o radu i poslovanju Ustanove nadležnim tijelima u skladu sa zakonom i ovim Statutom.

**VIII. NADZOR NAD RADOM USTANOVE**

**Članak 30.**

Nadzor nad radom Ustanove obavlja Ministarstvo poljoprivrede.

**IX. JAVNOST RADA USTANOVE I POSLOVNA TAJNA**

**Članak 31.**

Rad Ustanove je javan.

Statut, Pravilnik o unutarnjem ustrojstvu i načinu rada Ustanove kao i drugi opći akti objavljuju se na oglasnoj ploči Ustanove.

Ustanova je dužna pravodobno i istinito obavještavati javnost o obavljanju svoje djelatnosti putem medija.

**X. ZAŠTITA TAJNOSTI PODATAKA**

**Članak 32.**

Poslovnom tajnom smatraju se isprave i podaci čije bi priopćavanje ili davanje na uvid neovlaštenim osobama bilo protivno poslovanju Ustanove ili štetilo njegovom poslovnom ugledu odnosno interesu.

Poslovnom tajnom smatraju se:

* + podatci koji su kao poslovna tajna određeni zakonom i drugim propisom ili općim aktom;
  + podatci i dokumenti koje Ravnatelj ili Upravno vijeće proglasi poslovnom tajnom,
  + podatci koje nadležna tijela kao povjerljive priopće Ustanovi,
  + podatci čijim bi se otkrivanjem mogla nanijeti poslovna šteta ugovornim stranama ili trećim osobama,
  + podatci čijim bi se priopćavanjem ili javnim objavljivanjem mogla nanijeti šteta Ustanovi,
  + mjere i način postupanja u izvanrednim okolnostima kao i dokumenti koji se odnose na obranu,
  + druge isprave i podatci čije bi priopćavanje neovlaštenoj osobi bilo protivno interesima Ustanove, njezinog osnivača, te državnih organa i tijela.

Isprave i podatke koji predstavljaju poslovnu tajnu mogu nadležnom tijelu priopćavati samo ravnatelj ili osoba koju on za to izričito ovlasti.

Obveza čuvanja tajnih podataka traje i nakon prestanka radnog odnosa u Ustanovi, sukladno pozitivnim propisima.

**XI. ZAPOSLENICI USTANOVE**

**Članak 33.**

Sa zaposlenicima Ustanove se sklapa Ugovor o radu.

Status zaposlenika te prava, obveze i odgovornosti koje proizlaze iz radnog odnosa uređuju se općim propisima o radu, Pravilnikom o radu i drugim općim aktima ako ovim Statutom nije drugačije određeno.

Zaposlenici Ustanove ostvaruju pravo na plaću i sredstva za druga materijalna primanja u skladu sa zakonom i drugim općim aktima Ustanove.

Djelatnici Ustanove imaju pravo i dužnost da, u okviru svojih poslova i zadaća, brinu o zaštiti i unapređivanju okoliša. Na djelatnosti koje ugrožavaju okoliš svaki je djelatnik dužan upozoriti ravnatelja i Upravno vijeće Ustanove.

Ustanova je, u skladu sa Zakonom o obrani i drugim propisima, dužna osigurati uvjete za rad u uvjetima ratnog stanja ili stanja neposredne ugroženosti Republike Hrvatske i u drugim slučajevima određenim tim propisima.

**XII. OPĆI AKTI**

**Članak 34.**

Opći akti Ustanove su: Statut, pravilnici, poslovnici i odluke kojima se uređuju pojedina pitanja iz djelatnosti Ustanove.

Statut je temeljni akt Ustanove, a donosi ga Upravno vijeće uz prethodnu suglasnost Osnivača, odnosno predstavničkog tijela.

**Članak 35.**

Izmjene i dopune općih akata donose se po istom postupku kao i opći akti.

Opći akti stupaju na snagu osmog dana od njihove objave na oglasnoj ploči Ustanove.

**XIII. PRESTANAK USTANOVE**

**Članak 36.**

Ustanova prestaje:

* pravomoćnošću sudske odluke,
* odlukom Osnivača o prestanku Ustanove,
* u drugim slučajevima određenim zakonom.

**XIV PRIJELAZNE I ZAVRŠNE ODREDBE**

**Članak 37.**

Na međusobna prava i obveze Osnivača i Ustanove, a koja nisu uređena ovom odlukom, primjenjuju se odredbe Zakona o ustanovama (Narodne novine, broj 76/93, 29/97, 47/99, 35/08, 127/19, 151/22), Zakona o zaštiti životinja (Narodne novine, broj 135/06,37/13 i 125/13, 32/19), Zakona o veterinarstvu (Narodne novine, broj 82/13 i 148/13, 115/18, 52/21,83/22, 152/22,18/23), Pravilnika o uvjetima za osnivanje i rad zooloških vrtova (Narodne novine, broj 67/05, 135/06,102/17) i drugih propisa koji se odnose na djelatnost Ustanove.

**Članak 38.**

Statut donesen na 12. telefonskoj sjednici Upravnog vijeća održanoj 31. ožujka 2017. godine (pročišćeni-potpuni tekst), stavlja se van snage.

**Članak 39.**

Statut Ustanove stupa na snagu isti dan kad i Odluka o osnivanju Javne ustanove, a objavljuje se i na oglasnoj ploči Ustanove.

Predsjednik Upravnog vijeća