**GRADSKO VIJEĆE**

KLASA:

URBROJ:

Karlovac,

***Prijedlog***

Na temelju članka 6. Zakona o savjetima mladih (NN 41/14, 83/23), članka 35. Zakona o lokalnoj i područnoj (regionalnoj) samoupravi (NN broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19 i 144/20) te članka 34. i 97. Statuta Grada Karlovca (Glasnik Grada Karlovca broj 9/21 - potpuni tekst, 10/22) Gradsko vijeće Grada Karlovca je na \_\_. sjednici održanoj dana \_\_. \_\_\_\_\_\_\_ 2024. godine donijelo sljedeću

**ODLUKU**

**o osnivanju Savjeta mladih Grada Karlovca**

1. OPĆE ODREDBE

Članak 1.

Ovom Odlukom uređuje se broj članova Savjeta mladih Grada Karlovca, način i rokovi za provedbu izbora članova, radno tijelo predstavničkog tijela Grada Karlovca koje provjerava valjanost kandidatura i izrađuje listu valjanih kandidatura, djelokrug rada odnosno način utjecaja Savjeta mladih na rad predstavničkog tijela u postupku donošenja odluka i drugih akata od neposrednog interesa za mlade i u vezi s mladima te druga pitanja od značaja za rad Savjeta mladih Grada Karlovca (u daljnjem tekstu: Savjet mladih).

Članak 2.

Savjet mladih savjetodavno je tijelo Gradskog vijeća Grada Karlovca (u daljnjem tekstu: Gradsko vijeće) koje se osniva u cilju sudjelovanja mladih u odlučivanju o upravljanju javnim poslovima od interesa i značaja za mlade, aktivnog uključivanja mladih u javni život te informiranja i savjetovanja mladih u gradu Karlovcu.

Mladi su osobe s prebivalištem ili boravištem na području grada Karlovca koji u trenutku podnošenja kandidatura za članstvo u Savjetu mladih imaju od navršenih petnaest (15) do navršenih trideset (30) godina života, te kao takvi imaju pravo biti birani za člana Savjeta mladih.

Osoba može istodobno biti član samo jednog Savjeta mladih jedinice lokalne samouprave, te samo jednog Savjeta mladih jedinice područne (regionalne) samouprave.

Osoba ne može istodobno biti član savjeta mladih i član Gradskog vijeća Grada Karlovca koje ga je u Savjet mladih izabralo.

Članak 3.

Izrazi koji se koriste u ovoj Odluci, a imaju rodno značenje, opći su i odnose se jednako na muški i ženski spol.

1. SASTAV I IZBOR ČLANOVA SAVJETA MLADIH

Članak 4.

Savjet mladih ima devet (9) članova, uključujući predsjednika i zamjenika predsjednika.

Odluku o osnivanju Savjeta mladih donosi Gradsko vijeće na prvoj sljedećoj sjednici nakon konstituirajuće sjednice Gradskog vijeća sukladno zakonu kojim se uređuje sustav lokalne i područne (regionalne) samouprave te Statutu Grada Karlovca.

Postupak izbora članova Savjeta mladih pokreće Gradsko vijeće Javnim pozivom za isticanje kandidatura za članove Savjeta mladih Grada Karlovca (u daljnjem tekstu: Javni poziv) koji se objavljuje na službenim mrežnim stranicama Grada Karlovca i u sredstvima javnog priopćavanja.

Javni poziv treba sadržavati:

* opis postupka izbora,
* uvjete za isticanje kandidatura,
* rokove za prijavu,
* rokove u kojima će biti provedena provjera zadovoljavanja formalnih uvjeta prijavljenih kandidata te
* rok za izbor članova Savjeta mladih.

Grad Karlovac će obavijest o objavi javnog poziva za isticanje kandidatura dostaviti udrugama mladih i za mlade, srednjim školama, visokim učilištima i pomladcima političkih stranaka koji djeluju na području Grada Karlovca prema dostupnim kontaktima.

Članak 5.

Kandidature za članove Savjeta mladih ističu udruge koje su sukladno statutu ciljno i prema djelatnostima opredijeljene za rad s mladima i za mlade, udruge nacionalnih manjina u Gradu Karlovcu, učenička vijeća, studentski zborovi, podmladci političkih stranaka, sindikalne ili strukovne organizacije u Gradu Karlovcu i neformalne skupine mladih.

Kada je predlagatelj kandidature neformalna skupina mladih, istu mora činiti najmanje 20 mladih, koji ispunjavaju uvjete iz članka 2. ove Odluke.

Kandidature moraju biti u pisanom obliku i obrazložene, uz navođenje osobnih i drugih podataka o kandidatima koji su važni za odlučivanje o izboru te osnovne podatke o predlagatelju. Prijedlog kandidature obavezno sadrži: naziv i sjedište ovlaštenog predlagatelja, podatke o kandidaturi (ime i prezime, datum i godina rođenja, prebivalište ili boravište – kopija osobne iskaznice ili prijave boravišta), te obrazloženje prijedloga. Kandidature se podnose na prijavnici i obrascima objavljenim na službenim mrežnim stranicama.

Rok za isticanje kandidatura je dvadeset (20) dana od dana objave Javnog poziva.

Prijedlog kandidata koji je nepravovremen, nepotpun ili nepravilno sastavljen neće se razmatrati.

Članak 6.

Provjeru formalnih uvjeta prijavljenih kandidata vrši radno tijelo Gradskog vijeća - Odbor za izbor i imenovanja kojem tehničko-administrativnu pomoć pruža Upravni odjel za društvene djelatnosti koji obavlja i administrativne poslove vezane uz raspisivanje Javnog poziva iz čl. 4.

Odbor za izbor i imenovanja obavlja provjeru formalnih uvjeta prijavljenih kandidata te u roku od petnaest (15) dana od isteka roka za podnošenje prijava sastavlja Izvješće o provjeri formalnih uvjeta te utvrđuje popis važećih kandidatura.

Popis važećih kandidatura sastavlja se prema abecednom redu prezimena kandidata i sadrži redni broj, ime i prezime kandidata, naznaku predlagatelja te datum i godinu rođenja.

Izvješće o provjeri formalnih uvjeta i popis važećih kandidatura dostavlja se Gradskom vijeću, te se objavljuju na službenim mrežnim stranicama Grada Karlovca.

Članak 7.

Gradsko vijeće na prvoj sjednici nakon objave popisa važećih kandidatura raspravlja o Izvješću o provjeri formalnih uvjeta i s popisa važećih kandidatura za članove Savjeta mladih javnim glasovanjem bira članove Savjeta mladih.

U slučaju da nije moguće izabrati Savjet mladih zbog dva ili više kandidata s jednakim brojem glasova, glasovanje se ponavlja za izbor kandidata do punog broja članova Savjeta mladih između onih kandidata koji u prvom krugu nisu izabrani jer su imali jednak broj glasova. Glasovanje se ponavlja dok se ne izaberu svi članovi Savjeta mladih.

Članak 8.

Rezultati izbora za članove Savjeta mladih objavljuju se na službenim mrežnim stranicama Grada Karlovca.

Prvu sjednicu Savjeta mladih saziva predsjednik Gradskog vijeća u roku od trideset (30) dana od dana objave rezultata izbora te predsjedava sjednicom do izbora predsjednika Savjeta mladih.

Savjet mladih je konstituiran izborom predsjednika Savjeta mladih. Obavijest o konstituiranju Savjeta mladih objavljuje se na službenim mrežnim stranicama Grada Karlovca.

Predsjednika i zamjenika predsjednika Savjeta mladih biraju i razrješuju članovi Savjeta mladih većinom glasova svih članova.

Članovi konstituiranog Savjeta mladih među sobom izabiru jednog predstavnika u Savjet mladih Karlovačke županije.

Ako Savjet mladih u roku od 30 dana od dana proglašenja službenih rezultata izbora članova Savjeta mladih ne izabere predsjednika Savjeta mladih, Gradsko vijeće objavit će novi Javni poziv.

1. MANDAT ČLANOVA SAVJETA MLADIH

Članak 9.

Članovi Savjeta mladih biraju se na razdoblje trajanja mandata Gradskog vijeća, pri čemu im mandat traje do dana stupanja na snagu odluke Vlade Republike Hrvatske o raspisivanju sljedećih redovitih izbora koji se održavaju svake četvrte godine sukladno odredbama zakona kojim se uređuju lokalni izbori odnosno do dana stupanja na snagu odluke Vlade Republike Hrvatske o raspuštanju predstavničkog tijela sukladno odredbama zakona kojim se uređuje lokalna i područna (regionalna) samouprava.

Gradsko vijeće razriješit će člana Savjeta mladih i prije isteka mandata ako neopravdano izostane s najmanje 50 % sjednica Savjeta mladih u godini dana te na osobni zahtjev člana Savjeta mladih.

Član Savjeta mladih koji za trajanja mandata navrši trideset godina nastavlja s radom u Savjetu mladih do isteka mandata na koji je izabran.

Ako se broj članova Savjeta mladih smanji ispod dvije trećine početnog broja, Gradsko vijeće će provesti postupak dodatnog izbora za onoliko članova Savjeta mladih koliko ih je prestalo biti članom Savjeta mladih prije isteka mandata. Na postupak dodatnog izbora primjenjuju se odgovarajuće odredbe koje se odnose na izbor članova Savjeta mladih.

Mandat članova Savjeta mladih izabranih postupkom dodatnog izbora traje do isteka mandata članova Savjeta mladih izabranih u redovitom postupku biranja članova Savjeta mladih.

Gradsko vijeće raspustit će Savjet mladih samo ako Savjet mladih ne održi sjednicu dulje od šest mjeseci.

1. DJELOKRUG I NAČIN RADA SAVJETA MLADIH

Članak 10.

U okviru svog djelokruga Savjet mladih:

- raspravlja, na svojim sjednicama, o pitanjima značajnim za rad Savjeta mladih te o pitanjima iz djelokruga Gradskog vijeća koji su od interesa za mlade

- u suradnji s predsjednikom Gradskog vijeća inicira donošenje odluka od značenja za mlade, donošenje programa i drugih akata od značenja za unaprjeđivanje položaja mladih u Gradu Karlovcu, raspravu o pojedinim pitanjima, te način rješavanja navedenih pitanja

- preko svojih predstavnika sudjeluje u radu Gradskog vijeća prilikom donošenja odluka, mjera, programa i drugih akata od osobitog značenja za unaprjeđivanje položaja mladih u gradu Karlovcu davanjem mišljenja, prijedloga i preporuka o pitanjima i temama od interesa za mlade

- sudjeluje u izradi, provedbi i praćenju provedbe Gradskog programa za mlade Grada Karlovca, daje pisana očitovanja i prijedloge nadležnim tijelima o potrebama i problemima mladih, a po potrebi predlaže i donošenje programa za otklanjanje nastalih problema i poboljšanje položaja mladih

- potiče informiranje mladih o svim pitanjima značajnim za unaprjeđivanje položaja mladih, međusobnu suradnju Savjeta mladih u Republici Hrvatskoj, te suradnju i razmjenu iskustava s organizacijama civilnoga društva i odgovarajućim tijelima drugih zemalja

- po potrebi poziva predstavnike upravnih tijela Grada Karlovca na sjednice Savjeta mladih

- obavlja i druge savjetodavne poslove od interesa za mlade.

Članak 11.

Savjet mladih održava sjednice najmanje jednom svaka tri mjeseca, a po potrebi i češće. Sjednice se mogu održati i elektroničkim putem.

Članak 12.

Savjet mladih donosi Poslovnik o radu.

Poslovnik o radu Savjet mladih donosi većinom glasova svih članova Savjeta mladih.

Poslovnikom o radu pobliže se uređuje način rada Savjeta mladih u skladu sa Zakonom o savjetima mladih i ovom Odlukom.

Članak 13.

Savjet mladih predstavlja predsjednik Savjeta mladih.

Predsjednik Savjeta mladih saziva i vodi sjednice Savjeta mladih, predstavlja Savjet mladih te obavlja druge poslove sukladno odredbama Zakona o savjetima mladih i Poslovniku o radu Savjeta mladih.

Predsjednik savjeta mladih dužan je sazvati izvanrednu sjednicu Savjeta mladih na prijedlog najmanje 1/3 članova Savjeta mladih.

Članak 14.

Savjet mladih donosi Program rada i financijski plan Savjeta mladih koji obavezno sadrži aktivnosti: sudjelovanje u procesu izrade i praćenju provedbe lokalnog programa djelovanja za mlade, konzultiranje s mladima i organizacijama mladih i za mlade o temama bitnim za mlade, te suradnju s tijelima Grada Karlovca u politici za mlade i drugim savjetodavnim tijelima u Republici Hrvatskoj i inozemstvu te obavlja druge poslove sukladno odredbama Zakona o savjetima mladih i Poslovniku o radu savjeta mladih.

Savjet mladih donosi program rada popraćen financijskim planom za svaku kalendarsku godinu i podnosi ga na odobrenje Gradskom vijeću najkasnije do 30. studenog tekuće godine za sljedeću kalendarsku godinu.

Savjet mladih podnosi godišnje izvješće o svom radu Gradskom vijeću do 31. ožujka tekuće godine za prethodnu godinu i dostavlja ga na znanje Gradonačelniku grada Karlovca, te ga objavljuje na službenim mrežnim stranicama Grada Karlovca.

Članak 15.

Gradsko vijeće dostavlja Savjetu mladih sve pozive i materijal za svoje sjednice i zapisnike s održanih sjednica u istom roku kao i gradskim vijećnicima, te na drugi prikladan način informira Savjet mladih o svim svojim aktivnostima.

Predsjednik Gradskog vijeća po potrebi, a najmanje svakih šest mjeseci, održava zajednički sastanak sa Savjetom mladih, na koje po potrebi poziva i druge vijećnike i predstavnike drugih tijela Grada Karlovca, a na kojem raspravljaju o svim pitanjima od interesa za mlade te o suradnji Gradskog vijeća sa Savjetom mladih. Na zajednički sastanak mogu biti pozvani i stručnjaci iz pojedinih područja vezanih uz mlade i rad s mladima.

Na prijedlog Savjeta mladih Gradsko vijeće će raspraviti pitanje od interesa za mlade, i to najkasnije na prvoj sljedećoj sjednici od dana dostave zahtjeva Savjeta mladih pod uvjetom da je prijedlog podnesen najkasnije sedam dana prije dana održavanja sjednice Gradskog vijeća.

Predsjednik, zamjenik predsjednika ili drugi član Savjeta mladih kojeg Savjet imenuje, dužan je odazvati se pozivima na sjednice Gradskog vijeća, prisustvovati sjednicama s pravom sudjelovanja u raspravi, ali bez prava glasa, te dostaviti svaki podatak ili izvješće koje o pitanju iz njegova djelokruga Gradsko vijeće zatraži.

Članak 16.

Savjet mladih surađuje s Gradonačelnikom grada Karlovca redovitim međusobnim informiranjem, savjetovanjem te na druge načine.

Gradonačelnik grada Karlovca po potrebi, a najmanje svakih šest mjeseci održava zajednički sastanak sa Savjetom mladih na kojem raspravljaju o svim pitanjima od interesa za mlade te o suradnji Gradonačelnika grada Karlovca i Savjeta mladih.

Gradonačelnik grada Karlovca svakih šest mjeseci pisanim putem obavještava Savjet mladih o svojim aktivnostima koje su od važnosti ili interesa za mlade.

1. FINANCIRANJE, PROSTORNI I DRUGI UVJETI ZA RAD SAVJETA MLADIH

Članak 17.

Financijska sredstva potrebna za provedbu aktivnosti predviđenih programom rada Savjeta mladih i za troškove u vezi s radom članova Savjeta mladih planiraju se financijskim planom i osiguravaju u proračunu Grada Karlovca.

Članak 18.

Članovima Savjeta mladih može se, u okviru raspoloživih sredstava, osigurati naknada za sudjelovanje na sjednici savjeta mladih, i to u maksimalnom iznosu do 27 eura mjesečno. Visina naknade će se, u okviru raspoloživih sredstava, odrediti u Odluci Gradskog vijeća o izboru članova Savjeta mladih.

Članovi Savjeta mladih imaju pravo na naknadu putnih troškova neposredno vezanih uz rad u Savjetu mladih, a može im se odobriti i naknada troškova smještaja neposredno vezanih uz rad Savjeta mladih.

Članovi Savjeta mladih Grada Karlovca koji su predstavnici u Savjetu mladih Karlovačke županije imaju pravo na naknadu za svoj rad samo po jednoj osnovi, i to u Savjetu mladih u kojem ostvaruju pravo na naknadu za rad u višem iznosu.

Novčana sredstva za naknade iz ove Odluke osiguravaju se u Proračunu Grada Karlovca.

Članak 19.

Sjedište Savjeta mladih je u Centru za mlade u Grabriku, Maksimilijana Vrhovca 13, Karlovac.

Članak 20.

Stručne i administrativne poslove za potrebe Savjeta mladih obavlja Upravni odjel za društvene djelatnosti Grada Karlovca u suradnji s Upravnim odjelom za poslove gradonačelnika i Gradskim vijećem Grada Karlovca te članovima Savjeta mladih.

1. PRIJELAZNE I ZAVRŠNE ODREDBE

Članak 21.

Na pitanja koja nisu uređena ovom Odlukom, primjenjuju se odredbe Zakona o Savjetima mladih (NN 41/14, 83/23).

Članak 22.

Stupanjem na snagu ove Odluke prestaje važiti Odluka Gradskog vijeća o osnivanju Savjeta mladih Grada Karlovca, KLASA: 021-05/17-01/10 URBROJ: 2133/01-01/01-17-34 od 14. prosinca 2017. godine (Glasnik Grada Karlovca 20/17).

Članak 23.

Ova Odluka objavit će se u Glasniku Grada Karlovca, a stupa na snagu prvog dana od objave.

PREDSJEDNIK

GRADSKOG VIJEĆA GRADA KARLOVCA

Marin Svetić, dipl.ing.šumarstva

**OBRAZLOŽENJE**

Savjet mladih Grada Karlovca savjetodavno je tijelo Gradskog vijeća Grada Karlovca koje je osnovano temeljem Odluke Gradskog vijeća o osnivanju Savjeta mladih KLASA: 021-05/17-01/10 URBROJ: 2133/01-01/01-17-34 od 14. prosinca 2017. godine, objavljene u Glasniku Grada Karlovca broj 20/17.

Odlukom o osnivanju Savjeta mladih uređuje se način osnivanja Savjeta mladih Grada Karlovca, djelokrug rada, postupak izbora članova i rokovi provedbe izbora, radno tijelo predstavničkog tijela koje provjerava valjanost kandidatura, načinu utjecaja savjeta mladih na rad predstavničkog tijela u postupku donošenja odluka i drugih akata od neposrednog interesa za mlade i u vezi s mladima na području grada Karlovca, načinu financiranja rada i programa savjeta mladih, osiguravanje prostornih i drugih uvjeta za rad te druga pitanja od značaja za rad savjeta mladih sukladno Zakonu o Savjetima mladih.

Sabor Republike Hrvatske je na sjednici 14. srpnja 2023. godine donio Zakon o izmjenama i dopunama Zakona o savjetima mladih (NN 83/2023) slijedom čega je potrebno s istim uskladiti Odluku o osnivanju Savjeta mladih Grada Karlovca.

Navedenim izmjenama i dopunama brisan je institut zamjenika člana Savjeta, uvedena je kao nespojiva dužnost istovremeno obnašanje člana Savjeta i člana Gradskog vijeća, propisano je da odluku o osnivanju Savjeta donosi Gradsko vijeće na prvoj sljedećoj sjednici nakon konstituirajuće sjednice Gradskog vijeća, te da se članovi Savjeta biraju na razdoblje trajanja mandata Gradskog vijeća pri čemu im mandat traje do dana stupanja na snagu odluke Vlade Republike Hrvatske o raspisivanju sljedećih redovitih izbora koji se održavaju svake četvrte godine sukladno odredbama zakona kojim se ueđuju lokalni izbori, odnosno do dana stupanja na snagu odluke Vlade Republike Hrvatske o raspuštanju predstavničkog tijela sukladno odredbama zakona kojim se uređuje lokalna i područna (regionalna) samouprava. Novina zakonskih odredbi se odnosi i na to da Gradsko vijeće javnim glasovanjem bira članove Savjeta, te Zakon predviđa i mogućnost osiguranja naknade, u okviru raspoloživih sredstava, za sudjelovanje na sjednici Savjeta mladih, a najviše do iznosa od 27 eura. Također, članovi Savjeta mladih Grada Karlovca koji su predstavnici u Savjetu mladih Karlovačke županije imaju pravo na naknadu za svoj rad samo po jednoj osnovi, i to u Savjetu mladih u kojem ostvaruju pravo na naknadu za rad u višem iznosu.

Dana 19. ožujka 2024. godine na mrežnim stranicama Grada Karlovca, sukladno članku 11. Zakona o pravu na pristup informacijama (Narodne novine 25/13, 85/15,69/22) objavljen je nacrt Odluke o osnivanju Savjeta mladih Grada Karlovca u cilju provođenja savjetovanja s javnošću i upoznavanja javnosti s predmetnom Odlukom te prikupljanja mišljenja, primjedbi i prijedloga, kao i eventualno prihvaćanje zakonitih i stručno utemeljenih mišljenja, primjedbi i prijedloga. Rok za podnošenje mišljenja, primjedbi i prijedloga je zaključno s danom 19. travnja 2024. godine, a nakon čega će biti sastavljeno Izvješće o provedenom savjetovanju.

Donošenjem ove Odluke prestaje važiti Odluka o osnivanju savjeta mladih (GGK 20/17). Predlaže se Gradskom vijeću prihvaćanje Odluke o osnivanju Savjeta mladih Grada Karlovca.

Pripremio:

Upravni odjel za društvene djelatnosti

PROČELNICA

Draženka Sila - Ljubenko, prof.