UPRAVNI ODJEL ZA GOSPODARSTVO,

RAZVOJ GRADA I POSLOVE EU

KLASA: 334-05/22-01/01

URBROJ:2133-1-09-02/02-24-5

Karlovac, 05.04.2024. god.

**Izvješće o provedbi Programa mjera poticanja razvoja turizma**

**na području Grada Karlovca za 2023. godinu**

Gradsko vijeće grada Karlovca je na 18. sjednici održanoj 15. prosinca 2022. god. („Glasnik Grad Karlovca“ br. 20/22) usvojilo **Program mjera poticanja razvoja turizma na području Grada Karlovca za 2023. god.** (u daljnjem tekstu: Program) s iznosom 764.613,00 Eura. Na ovaj Program donijete su prve izmjene i dopune („Glasnik Grada Karlovca“ br. 10/23), Odluka o prvoj preraspodjeli sredstava Proračuna Grada Karlovca za 2023. godinu („Glasnik Grada Karlovca“ br. 14/23) i druge izmjene i dopune („Glasnik Grada Karlovca“ br. 19/23) kojima je iznos sredstava za provedbu Programa utvrđen na iznos 963.074,00 Eura.

Plan razvoja Grada Karlovca od 2021. do 2030. godine („Glasnik Grada Karlovca br. 18/21) utvrđuje turizam kao područje od značaja za razvoj Karlovca, te iznosi potrebu očuvanja i unapređenja svih elemenata turističkog proizvoda i potrebu obogaćivanja turističke ponude u Karlovcu te je ovaj Program donijet u skladu s Planom razvoja Grada Karlovca 2021. do 2030. godine.

Ovaj Program donijet je sa svrhom poticanja gospodarskih subjekata na bavljenje turističkom djelatnošću, stvaranja preduvjeta za razvoj turizma i promoviranje Karlovca kao poželjne turističke destinacije i unapređenja male turističke infrastrukture te organiziranja manifestacija u svrhu turističke ponude. Očekuje se ostvarenje posebnih ciljeva kao što su veći broj gospodarskih subjekata koji se bave turističkom djelatnošću ili im je djelatnost vezana uz turizam, povećanje broja turista i posjetitelja, veći broj i kvalitetniji smještajni kapaciteti, kvalitetnija gastronomska ponuda, brojnija i kvalitetnija ponuda kulturnih, zabavnih i sportskih sadržaja od značaja za turizam, unaprijeđena mala turistička infrastruktura te uređeniji i ljepši grad, a time i bolji image grada na turističkom tržištu.

Inicijalno planiranih 764.613,00 Eura povećano je na 963.074,00 Eura s ciljem većeg doprinosa razvoju selektivnih oblika turizma u Karlovcu, a povećanje iznosa sredstava bilo je dijelom neophodno i iz razloga povećanja općeg nivoa cijena usluga na tržištu.

Aktivnosti planirane ovim Programom bile su sljedeće:

1. Promidžba turizma grada Karlovca

2. Turistička infrastruktura

3. Manifestacije i razna događanja

4. Manifestacija „Zvjezdano ljeto“

5. Manifestacija „Dani piva“

6. Manifestacija „Advent“

Navedene aktivnosti realizirane su sa ukupno 959.180,93 Eura, u odnosu na planiranih 963.074,00 Eura, a što je 99,60 % izvršenja.

Pojedine aktivnosti provedene su kako slijedi:

**1. Aktivnost: PROMIDŽBA TURIZMA GRADA KARLOVCA**

Planirano: 71.470,00 Eur

Ostvareno: 70.366,66 Eur

Indeks: 98,46 %

**1.1. Rashodi za usluge**

S udrugom „Paviljon Katzler 1897“ sklopljen je Ugovor s ciljem unapređenja turističke ponude i informiranja turista o Karlovcu putem Paviljona Katzler u Radićevoj ulici za vrijeme glavne turističke sezone od 1. 6. do 30. 9. 2023. godine. Udruga se temeljem Ugovora obvezuje na dodatno informiranje turista, posjetitelja i lokalnog stanovništva o znamenitostima Karlovca i okruženja, pružanje informacija putem izložbi u izlozima Paviljona Katzler, podjelu promotivih materijala u radnom vremenu od ponedjeljka do petka od 9:00 do 13:00 i 17:00 do 20:00 sati, a subotom od 9:00 do 13:00 sati. Ugovorena cijena radnog sata je 3,50 eura po satu. Paviljonu Katzler je za obavljenih 681 sat rada Paviljona plaćeno 2.383,50 Eura.

**1.2. Usluge promidžbe i informiranja**

Za ovu namjenu utrošeno je 9.532,71 Eur. Sredstvima je plaćena promocija turističke ponude Karlovca putem nacionalnih medijskih tvrtki: Nacional, Nova TV, Večernji list i D1GITAl.

**1.3. Ostali nespomenuti rashodi poslovanja**

Za ovu namjenu utrošeno je 250,45 Eura, a sredstvima su plaćeni troškovi reprezentacije vezano na izvođače i partnere za manifestacije i oglašavanje tijekom 2023. godine.

**1.4. Tekuća donacija Turističkoj zajednici grada Karlovca – potpora za destinacijski menadžment**

Turističkoj zajednici grada Karlovca dana je potpora u ukupnom iznosu 58.200,00 Eura, a Turistička zajednica je ovim sredstvima financirala aktivnosti destinacijskog menadžmena, prema Programu rada Turističke zajednice koji je usvojen na Turističkom vijeću i Skupštini Turističke zajednice. Sredstvima je financirano: elaborat za postavljanje turističke signalizacije za Nikola Tesla Experience Center Karlovac i Kino Edison te izradu i postavljanje znakova smeđe signalizacije, obnovu letvica na nekoliko klupa u parkovima u centru grada, sadnja 12 stabala u sklopu projekta „Hrvatska prirodno tvoja“, manifestacije u organizaciji Turističke zajednice „Proljeće u Karlovcu“, „Ivanjski krijes“, te potpora manifestacijama drugih organizatora kojima je Turistička zajednica bila suorganizator ili partner, priprema i tisak karte restorana „Gdje jesti“, tisak turističke karte Karlovca, tisak plana grada u bloku, troškovi projekta upravljanja kvalitetom u destiaciji -IQM Karlova i troškovi snimanja, montaže i produkcije videa „Ivanjski krijes“, „Godišnja doba“ i „Kino Edison“ i drugih događanja ili turističkih znamenitosti Karlovca.

**2. Aktivnost: TURISTIČKA INFRASTRUKTURA**

Planirano: 45.955,00 Eur

Ostvareno: 44.923,38 Eur

Indeks: 97,71 %

**2.1. Rashodi za usluge**

Za usluge u turističkoj infrastrukturi utrošeno je ukupno 33.970,88 Eura, a plaćani su troškovi: skladištenje i čuvanje svih 11 kućica tijekom 2023. godine, popravak jedne velike kućice (3x4 m), postavljanje drvenog gazišta/rampe za invalide na prostoru manifestacije Dana piva, Prigodna obnova jedne klupe na Šetalištu dr. Franje Tuđmana („klupa za zaljubljene“ povodom Valentinova), obnova pozdravno informativnih ploča na 4 ulaza u Karlovac, čišćenje drvenih montažnih objekata (kućica) nakon manifestacija, uklanjanje nekoliko derutnih žardinjera u centru grada, zamjena 2 koša za otpatke (1 na Starom gradu Dubovcu i 1 kod pristaništa „Žitne lađe“ u Brođanima), zamjena jedne devastirane klupe kod parkirališta na Starom gradu Dubovcu, obnova dvije turističke informativne ploče „Zvijezda za Zdravlje“ (na Gazi i na Rakovcu), obnova interpretacijske ploče „Poučna staza Kozjača“ u suradnji s Hrvatskim šumama.

**2.2. Uređenje grada u turističke svhe „Zeleni cvijet“**

Ovom aktivnošću nabavljeno je i posađeno cvijeće u 99 tegli za prozore i u 59 okruglih tegli za kandelabre koje su postavljene u centru grada.

**3. Aktivnost: MANIFESTACIJE I RAZNA DOGAĐANJA**

Planirano: 92.043,00 Eur

Ostvareno: 95.884,55

Indeks: 104,17 %

**3.1. Rashodi za usluge – ostale manifestacije**

Ukupno 85.819,80 Eura utrošeno je za razne usluge sljedećih manifestacija i događanja:

**Valentinovo u Karlovcu 2023.**

Povodom Dana zaljubljenih, Valentinova, prigodno su uređeni fotopointi na 3 lokacije: Glazbeni paviljon, „Ljubavna“ klupa na Šetalištu dr. Franje Tuđmana i „Turistička stolica“ u Radićevoj ulici. Troškovi uređenja iznosili su ukupno 5.798,50 Eura. Uređene lokacije su osmišljene kao kulise za fotografiranje građana i posjetitelja.

**Uskrs u Karlovcu 2023.**

Povodom Uskrsnih blagdana, uređeni su fotopointi na 2 lokacije: Glazbeni paviljon i „Turistička stolica“ u Radićevoj ulici. Troškovi uređenja iznosili su 4.709,66 Eura. Uređene lokacije su osmišljene kao kulise za fotografiranje građana i posjetitelja.

**2.Rally 4 rijeke 2023.“**

Grad Karlovac bio je suorganizator manifestacije 2. Rallly 4 rijeke 2023. godine, koji je organizirala udruga INA DELTA iz Zagreba, a iz Programa su troškovi održavanja ove manifestacije financirani sa 15.900,00 Eura. Rally je održan od 31. ožujka do 2. travnja 2023. godine, vožen na području Karlovačke županije, a start i cilj je imao u Karlovcu.

**Proslava Dana državnosti**

Grad Karlovac i Karlovačka županija organizirali su 30. svibnja 2023. godine svečanu proslavu Dana državnosti i Dan hrvatskih branitelja što su zajednički financirali Grad i Županija. Tim povodom je na Vunskom polju u Karlovcu održan niz sportskih natjecanja, pokaznih vježbi i zabavno glazbeni program. Iz Programa su ove aktivnosti financirane sa 7.177,82 Eura, a plaćeni su troškovi: koncertni nastup glazbenog sastava Ana Žagar & Lički drvosječe, 750 porcija graha, najam eko WC-a i najam i postavljanje opreme na Vunsko polje.

**Karlovački cener 2023.**

Grad Karlovac bio je suorganizator, a udruga Atletski klub maraton 2000 organizator 11. Karlovačkog cenera, cestovne utrke na 10.000 metara, koji je održan 15. i 16. lipnja 2023.godine. Za utrku su se prijavila 699 natjecatelja, a utrku je završilo 632 natjecatelja. Iz Programa su troškovi organizacije ove utrke sufinancirani sa 25.000,00 Eura. Ovom manifestacijom obogaćena je raznolikost i broj sadržaja u Karlovcu, doprinijeto je popularizaciji sporta i općoj promociji Karlovca.

**Rukometna škola**

Grad Karlovac je bio pokrovitelj Prvenstva u mini rukometu te su iz Programa financirani troškovi pehara, medalja, trakica, laštrina folija, plaketa i pločica za pehare što je plaćeno 2.869,38 Eura.

**3X3 Karlovac Open – LITE QUEST do LUBLIN Challenger u Karlovcu**

Grad Karlovac bio je suorganizator i pokrovitelj međunarodnog košarkaškog turnira „3x3 Karlovac Open – LITE QUEST do LUBLIN Challenger“ čiji je organizator Košarkaški klub Ka Basketball iz Karlovca. Ovaj košarkaški turnir održan je 25. i 26. kolovoza 2023. godine na košarkaškom igralištu u Šancu. U sklopu turnira, odigrala se i završnica Prvenstva Hrvatske za djevojčice i dječake U16. Brojna karlovačka publika mogla je uživati u potezima ponajboljih 3×3 košarkaša na ovim prostorima. Turnir je u suradnji s Udrugom Frendofon imao i humanitarni karakter.

Za pokriće dijela troškova organizacije je isplaćeno 5.806,25 EUR.

**4. Aktivnost: POTPORA TURISTIČKOJ ZAJEDNICI GRADA KARLOVCA**

O potpori Turističkoj zajednici grada Karlovca podaci su izneseni u okviru aktivnosti broj 1. – PROMIDŽBA TURIZMA GRADA KAARLOVCA, 1.4. Tekuća donacija Turističkoj zajednici grada Karlovca – potpora za destinacijski menadžment.

**5. MANIFESTACIJA „ZVJEZDANO LJETO“**

Planirano: 275.723,00 Eur

Ostvareno: 275.179,87 Eur

Indeks: 99,80 %

Događanja Zvjezdanog ljeta započela su 23. lipnja, svečanim otvorenjem i održavanjem Ivanjskog krijesa, a završila su 13. srpnja proslavom Dana grada Karlovaca. Program Zvjezdanog ljeta bio je koncipiran u šest tematskih cjelina: koncerti, izložbe, festivali, događanja, sport i kazalište.

Program se sastojao od predstava renomiranih nacionalnih kazališnih kuća u sklopu Karlovačkog kazališnog festivala – KaKaFe u organizaciji Gradskog kazališta Zorin dom, Ivanjskog krijesa u organizaciji Turističke zajednice grada Karlovca, 24. Međunarodni festival folklora i 4. okusi svijeta u organizaciji udruge Međunarodni festival folklora Karlovac, manifestacije Karlovac Open Air Tribute Festival, koncerata domaćih, nacionalnih i međunarodnih izvođača svih žanrova, sportskih natjecanja, programa i radionica za najmlađe te proslave 444. rođendana grada Karlovca s „Rođendanskim balom“. Ukupno su održana 164 razna programa, na 24 lokacije koji su cijeli grad pretvorili u veliku pozornicu na otvorenom. Sve o događanjima Zvjezdano ljeto nalazi se na WEB stranici <https://zvjezdanoljeto.karlovac.hr/> .

Na Dan grada Karlovca, proslavljena je 444. godišnjica osnivanja grada Karlovca. Na igralištu Sokolskog doma su u 20 sati valcer zaplesala 444 plesna para u čast svome gradu. Rođendansko slavlje je trebalo biti nastavljeno uz koncert Jelene Rozge koje je na samom početku bilo prekinuto zbog jakog nevremena.

Troškovi raznih usluga za organizaciju Zvjezdanog ljeta iznosili su 219.873,34 Eura, troškovi smještaja sudionika Međunarodnog festivala folklora iznosili su 39.198,75 Eura, troškovi reprezentacije potrebne za izvođače programa i sudionike manifestacije iznosili su 2.113,21 Eur, a za financiranje provedbe programa sudionika koji su sudjelovali u programu Zvjezdanog ljeta (pojedinci, udruge i ostale pravne osobe, odabrani putem javnog poziva Grada Karlovca) utrošeno je 13.994,57 Eura.

Za vrijeme Zvjezdanog ljeta zabilježen je porast broja turističkih dolazaka i noćenja kao i rast prometa u ugostiteljstvu. Prema eVisitor sustavu broj turističkih noćenja je tijekom trajanja Zvjezdanog ljeta bio 16%, a broj turističkih dolazaka 19% veći u odnosu na isti period prethodne godine. Procjenjuje se da je programe Zvjezdanog ljeta posjetilo preko 60.000 posjetitelja. Za sve posjetitelje Manifestacije pristup svim programima je bio slobodan, tj. bez naplate.

**6. MANIFESTACIJA „DANI PIVA“**

Planirano: 229.383,00 Eur

Ostvareno: 225.842,49 Eur

Indeks: 98,45 %

Manifestaciju Dani piva Karlovac 2023. organizirao je Upravni odjel za gospodarstvo, razvoj grada i fondove EU Grada Karlovca. Uz Grad Karlovac kao glavnog organizatora u provedbi Manifestacije sudjelovali su izvršni organizatori, Turistička zajednica grada Karlovca i tvrtka Mladost d.o.o.. U provedbi manifestacije sudjelovale su i druge tvrtke i ustanove kojima je Grad Karlovac vlasnik ili suvlasnik, a u okviru svojih registriranih djelatnosti i nadležnosti.

Manifestacija Dani piva Karlovac 2023. godine održana je u periodu od 25. do 29. kolovoza 2023. godine, kao 36. karlovački dani piva, te je u 5 dana trajanja Manifestaciju posjetilo 60-tak tisuća posjetitelja.

Glavni program Manifestacije i ove godine održan je na pozornici koja je bila smještena u šancu uz Šetalište dr. Franje Tuđmana, a na šetalištu ispred pozornice bili su brojni ugostiteljski i trgovački sadržaji. Jednako važna lokacija Manifestacije bio je „Gastro kutak“ na igralištu Sokolskog doma gdje je bio postavljen ugostiteljski šator, šank i mala pozornica za izvođenje programa. Pod šatorom je bilo 300 sjedećih mjesta i bogata ponuda pivskih specijaliteta te „Svijet piva“ gdje su posjetitelji mogli isprobati i 14 pivskih brendova koji inače nisu u prodaji na hrvatskom tržištu.

Uz glazbu, pivo i gastronomiju za posjetitelje su bili organizirani i brojni drugi pivski sadržaji: radionice o pripremi hrane s pivom pod vodstvom poznatog gastro influencera Saše Vukića, poznatijeg kao Sašina kuhinja, za sve one koji su željeli vidjeti kako nastaje Karlovačko pivo održan je Dan otvorenih vrata Pivovare Heineken, organizirana je pivska turistička tura „Frtalj cenera“, te Pivska potraga. Bili su ponuđeni posjeti i drugim turističkim sadržajima našeg grada kao što je Aquatika, Stari grad Dubovac, Muzej Domovinskog rata na Turnju, Žitna lađa.

Za informiranje o sadržajima Manifestacije postavljena je i ažurirana web stranica: <https://danipiva.net/> .

Na glavnoj pozornici nastupili su nacionalno poznati glazbeni izvođači: Parni valjak, Miach, Belfast Food, Grše, Psihomodo Pop, Djeca, Kojoti, Opća opasnost, Detour, Dalmatino, Mirna i Nina Badrić. Na pozornici „Gastro kutka“ nastupili su: Strings Band, Brown Sugar, Black & White, Los Caballeros i Rivers Band. Na koncerte izvođača pristup je bio slobodan, tj. bez naplate.

Za siguran dolazak i povratak organiziran je prijevoz vlakom na relaciji Zagreba-Karlovac- Zagreb čija je karta bila simboličnih 1,5 EUR.

Od oko 450.000 EUR uloženih u Manifestaciju, 225.842,49 EUR bila su bila sredstva iz Proračuna Grada, a ostalo sredstva od sponzorstava i najma. U 5 dana trajanja Manifestaciju je posjetilo 60-ak tisuća posjetitelja. Prema eVisitor sustavu u Karlovcu je u vrijeme trajanja Dana piva bilo 5% turista više u usporedbi s Danima piva 2022, te 10% više noćenja. Procjenjuje se da je u 5 dana manifestaciju posjetilo 60-ak tisuća posjetitelja.

**7. MANIFESTACIJA „ADVENT“**

Planirano: 248.500,00 Eur

Ostvareno: 246.983,98 Eur

Indeks: 99,39 %

Božićno novogodišnji blagdani sastojali su se od sljedećih manifestacija: Advent u Karlovcu od 3.12. do 24.12., Blagdani u Promenadi od 15.12. do 31.12., te doček Nove godine od 31.12. do 1.1. 2024. godine.

Advent u Karlovcu od 3. do 31. prosinca 2023. godine donio je diljem grada više od 80 prigodnih programa za sve generacije, a od 15. prosinca pa sve do Nove godine na karlovačkoj Promenadi se odvijao raznovrstan glazbeni, zabavni, kulturni i sportski program uz gastronomsku i trgovačku ponudu. Adventski program započeo je 2. prosinca 2023. paljenjem Prve adventske svijeće na velikom Adventskom vijencu ispred Gradskog kazališta Zorin doma a nastavljen je prigodnim programima na brojnim gradskim lokacijama: Gradskom klizalištu, Aquatici, Gradskom kazalištu Zorin dom, Starom gradu Dubovcu, Kinu Edison, Sportskoj dvorani Mladost…15. prosinca na Promenadi su koncertom Vesne Pisarović započeli Blagdani na Promenadi a do kraja godine na Promenadi je održano više od 20 koncerata, brojne predstave i zabavno-edukativne radionice. U koncertnom dijelu programa uz lokalne glazbene izvođače nastupili su i brojni nacionalno poznati glazbenici među kojima i Vesna Pisarović, Ivana Kovač, Funky Town i Ivana Kindl, Singerlice, Soulfingersi a na dočeku Nove godine Karlovčane i njihove goste zabavljali su Begini i Učiteljice. Održana je Adventska utrka te Božićni obrtnički sajam. Za posjetitelje je bila organizirana prigodna ugostiteljska i trgovačka ponuda. U 16 dana trajanja uključujući i doček Nove godine programe na Promenadi je posjetilo oko 25.000 posjetitelja. Troškovi Adventa u Karlovcu i Blagdana u Promenadi 2023. te dočeka Nove godine 2024. iznosili oko  271.000 Eura, od čega je iz Proračuna Grada za 2023. plaćeno nešto manje od 206.000 Eura, iz Proračuna za 2024.  trošak je nešto veći od 25.000 Eura, a ostalo su sredstva sponzora i od iznajmljivanja kućica (iznos: 36.530,83 Eura).

**Klizalište**

U sklopu manifestacije Advent tvrtci Mladost d.o.o. su s 25.000,00 Eura sufinancirani troškovi rada Gradskog klizališta Sokolski dom za sezonu klizanja 2023. / 20024., te je klizanje za korisnike bilo besplatno u periodu od 15. do 31.12.2023.godine.

**Božićni obrtnički sajam**

Udruženje obrtnika grada Karlovca i Obrtnička komora Karlovačke županije organizirali su po treći puta „Božićni obrtnički sajam“ koji se održao na Šetalištu dr. Franje Tuđmana od 15. do 17. prosinca 2023. godine. Na sajmu su lokalni obrtnici, OPG-ovi i dobrovoljni članovi Hrvatske obrtničke komore s područja Karlovačke županije imali priliku predstaviti svoje proizvode i usluge. Ukupno je sudjelovalo 5 obrta, 3 OPG-a i jedna tvrtka koji su bili raspoređeni na 9 štandova. Proizvodi koji su se prodavali bili su čestitke, suveniri, blagdanske dekoracije, rukotvorine, igračke, nakit, licitari i općenito blagdanski pokloni. Ceh cvjećara Udruženja obrtnika grada Karlovca dekorirao je velike božićne sanjke na kojima su se fotografirali posjetitelji. Grad Karlovac je sufinancirao je ovo događanje s 2.772,92 EUR-a.

**ZAKLJUČAK**

**Program** mjera poticanja razvoja turizma na području Grada Karlovca za 2023. godinu **realiziran je sa 959.180,93 Eura i indeksom izvršenja od 99,60 % u odnosu na planirano.**

Prema udjelu, najveći dio ulaganja Grada Karlovca odnosi se na manifestacije i razna događanja, zatim na potporu Turističkoj zajednici Grada, malu turističku infrastrukturu i promidžbu.

Grafikon: Ulaganja prema aktivnostima Programa

**TURISTIČKA PRISTOJBA**

Obveza plaćanja turističke pristojbe propisana je Zakonom o turističkoj pristojbi („Narodne novine“ br. 52/19, 3/20 i 42/20). Uplaćuje se na račun lokalne turističke zajednice te se raspoređuje na primatelje kako je to Zakonom propisano, tj. na lokalnu i regionalnu turističku zajednicu, Hrvatsku turističku zajednicu i grad/općinu na području kojeg je lokalna turistička zajednica osnovana. Grad/općina ima obvezu sredstva turističke pristojbe namjenski koristiti za poboljšanje javne i turističke infrastrukture i za projekte i programe održivog razvoja.

Gradu Karlovcu je u 2023. godini uplaćeno 14.596,51 Eur turističke pristojbe, a Grad je ova sredstva utrošio namjenski, za programe i projekte koji su izneseni u ovom Izvješću što je višestruko više od iznosa uplaćene turističke pristojbe čime je ispoštovana odredba obveze ulaganja u turizam, određena Zakonom o turističkoj pristojbi.

**TURISTIČKI POKAZATELJI**

Prema podacima koje je dostavila Turistička zajednica grada Karlovca daju se podaci o prometu turista (dolasku i noćenjima) i turističkim kapacitetima na području Karlovca:

**Dolasci i noćenja turista**

U 2023. godini nastavio se trend rasta turističkog prometa, te je ove godine prestignuta 2019., predpandemijska godina. U promatranoj 2023. godini je u smještajnim kapacitetima na području Karlovca bilo 51.694 dolazaka turista, od čega su 42.144 strani turisti. Broj noćenja je bio 95.049, od čega su 66.887 bili strani turisti. U strukturi ostvarenih dolazaka, 18 % čine domaći turisti, a 82 % strani turisti. U strukturi noćenja, 30 % čine domaći turisti, a 70% strani turisti.

Prosječan boravak turista iznosi 1,83 dana što je daljnji pad boravka turista u odnosu na prethodnu godinu kada je iznosio 1,99 dana, a pretprošle 2,17 dana. Domaći turisti su 2023. god. prosječno boravili 2,94 dana, a strani turisti 1,58 dan.

Zabilježeni su dolasci turista iz 76 zemalja. Najviše noćenja ostvarili su turisti iz Hrvatske (28.162), zatim iz Njemačke (8.740), Koreje (8.026), Poljske (6.514), Bosne i Hercegovine (4910), Češke (3.382), Austrije (3.090), Italije (2.960) te ostalih zemalja.

Grafikon: Dolasci i noćenja turista 2019. – 2023.

Izvor podataka: Turistička zajednica grada Karlovca

**Smještajni kapaciteti**

U Karlovcu su u komercijalnom smještaju na dan 31.12.2022. godine bila registrirana 134 objekata za turistički smještaj, a ukupan broj kreveta je bio 1260 što je za 8% više nego prethodne godine kada su bila 1.162 kreveta.

Najveći broj noćenja ostvaren je u objektima u domaćinstvu (39.284), zatim u hotelima (25.462), u smještajnim objektima registriranim kao obrt ili tvrtka (7.255), hostelima (6.599), učeničkom domu Karlovac (1.235), kampu (773) i OPG-u (322). Na kampiranju izvan kampova za vrijeme održavanja manifestacija bilo je 50 noćenja, a u nekomercijalnom smještaju je bilo 38 noćenja.

Tablica: Smještajni kapaciteti u Karlovcu na dan 31.12.2023. godine

|  |  |  |
| --- | --- | --- |
| **VRSTA OBJEKTA** | **BROJ OBJEKATA** | **BROJ KREVETA** |
| HOTELI | 4 | 268 |
| HOSTELI | 3 | 209 |
| UČENIČKI DOM | 1 | 104 |
| SMJEŠTAJ - OBRTI I TVRTKE | 12 | 144 |
| OBJEKTI U DOMAĆINSTVU | 133 | 484 |
| OBJEKTI NA OPG-U | 1 | 4 |
| KAMP | 1 | 25 |
| **UKUPNO:** | **155** | **1238** |

Izvor podataka: Turistička zajednica grada Karlovca

Grafikon: Broj noćenja prema vrsti objekta za smještaj u 2023. godini

Izvor podataka: Turistička zajednica grada Karlovca

**OBRAZLOŽENJE**

Program mjera poticanja razvoja turizma na području Grada Karlovca za 2023. godinu donijelo je Gradsko vijeće Grada Karlovca na 18. sjednici održanoj 15. prosinca 2022. godine ("Glasnik Grada Karlovca" 20/22) s iznosom 764.613,00 Eura. Na ovaj Program donijete su dvije izmjene i dopune i jedna preraspodjela sredstava („Glasnik Grada Karlovca“ broj 10/23, 14/23 i 19/23) kojima je iznos sredstava za provedbu mijenjan i završno utvrđen na iznos 963.074,00 Eura.

Provedbom Programa realizirano je 963.074,00 Eura što je 99,60% izvršenja u odnosu na planirano.

Program je realiziran kroz aktivnosti:

**PROMIDŽBA TURIZMA GRADA KARLOVCA s iznosom 70.366,66 Eur**

Kroz ovu aktivnost plaćeni su troškovi promocije putem Paviljona Katzler, objave u nacionalnim medijima o turističkoj ponudi Karlovca, te su dane tekuće donacije Turističkoj zajednici grada Karlovca za potporu u provedbi aktivnosti destinacijskog menadžmenta.

**TURISTIČKA INFRASTRUKTURA s iznosom 44.923,38 Eura**

Kroz ovu aktivnost plaćeni su troškovi skladištenja i čuvanja 11 kućica za manifestacije u vlasništvu Grada, obnova 1 velike kućice (3x4 m), obnova informativnih ploča na 4 ulaza u Karlovac, obnova nekoliko turističkih interpretacijskih ploča, neki troškovi na obnovi komunalne turističke infrastrukture (2 klupe, 2 koša, „rampa“ za invalide), te troškovi uređenja grada u turističke svrhe „Zeleni cvijet“ kroz koje je postavljeno 99 tegli na prozre i 59 tegli na kandelabre u centru grada.

**MANIFESTACIJE I RAZNA DOGAĐANJA s iznosom 95.884,55 Eura**

Kroz ovu aktivnost financirani su troškovi ili dane potpore za organizaciju manifestacija i događanja: povodom Valentinova, Uskrsa, Rally-a 4 rijeke, Dana državnosti, Karlovačkog cenera, Prvenstva u mini rukometu i Košarkaškog turnira 3x3 Karlovac Open.

**MANIFESTACIJA ZVJEZDANO LJETO 2023. s iznosom 275.179,87 Eura**

Događanja Zvjezdanog ljeta 2023. su trajala 3 tjedna, započela su 23. lipnja i završila 13. srpnja 2023. godine, a održana su ukupno 164 razna programa, na 24 lokacije. Najznačajniji, odnosno najzahtjevniji organizacijski i financijski bili su: Otvorenje Zvjezdanog ljeta i Ivanjski krijes, Open Air Tribute Festival Karlovac, Karlovački kazališni festival (KaKaFe), Međunarodni festival folklora i Dan Grada s Rođendanskim balom.

**MANIFESTACIJA „DANI PIVA“ s iznosom 225.842,49 Eura**

Dani piva Karlovac 2023. trajali su 5 dana, od 25. do 29. kolovoza. Program se sastojao od nacionalno poznatih glazbenih izvođača i bogate ugostiteljske ponude na prostoru Šetališta dr. Franje Tuđmana i na Igralištu Sokolskog doma. Za vrijeme Dana piva održano je i nekoliko popratnih događanja, sve u cilju bolje turističke ponude u Karlovcu.

**MANIFESTACIJA „ADVENT“ s iznosom 246.983,98 Eura**

Advent i Božićno Novogodišnji blagdani trajali su gotovo 4 tjedna, od 3.12.2023. do 1.1.2024. godine. Na više lokacija u gradu održano je više od 80 prigodnih programa za sve generacije, a od 15.12. do dočeka Nove godine se na Šetalištu dr. Franje Tuđmana odvijao bogat i raznovrstan glazbeni, zabavni, kulturni i sportski program uz gastronomsku i trgovačku ponudu karakterističnu za ovo doba godine.

Predlaže se Gradskom vijeću prihvaćanje Izvješća o provedbi Programa razvoja turizama na području Grada Karlovca za 2023. godinu.

Pripremila: Pročelnica:

Biserka Cukina Tropčić, dipl. oec. Daniela Peris, struč.spec.oec.