

|  |  |  |  |
| --- | --- | --- | --- |
|  | |  |  |
| REPUBLIKA HRVATSKA  KARLOVAČKA ŽUPANIJA | |  |
|  | GRAD KARLOVAC |  |

GRADONAČELNIK

KLASA: 240-07/24-01/01

URBROJ: 2133-1-03/04-24-1

Karlovac, 15. ožujka 2024. godine

**I Z V J E Š Ć E**

**O IZVRŠENJU PLANA DJELOVANJA GRADA KARLOVCA**

**U PODRUČJU PRIRODNIH NEPOGODA ZA 2023. GODINU**

1. **UVOD**

Odredbom članka 17. stavka 1. Zakona o ublažavanju i uklanjanju posljedica prirodnih nepogoda („Narodne novine“ broj 16/19) (u daljnjem tekstu: Zakon) predstavničko tijelo jedinice lokalne i područne (regionalne) samouprave do 30. studenog tekuće godine donosi Plan djelovanja za sljedeću kalendarsku godinu radi određenja mjera i postupanja djelomične sanacije šteta od prirodnih nepogoda.

Na temelju članka 17. stavka 1. Zakona o ublažavanju i uklanjanju posljedica prirodnih nepogoda (“Narodne novine” broj 16/19) i članaka 34. i 97. Statuta Grada Karlovca (“Glasnik Grada Karlovca” broj 9/21- potpuni tekst), Gradsko vijeće Grada Karlovca je na 17. sjednici održanoj dana 30. studenog 2022. godine, donijelo je Plan djelovanja u području prirodnih nepogoda Grada Karlovca za 2023. godinu, KLASA:024-03/22-02/11, URBROJ:2133-1-01/01-22-7, (Glasnik Grada Karlovca br. 19/22) te se o izvršenju istog podnosi izvješće.

1. **PRIRODNE NEPOGODE**

Prirodne nepogode u smislu članka 3. Zakona, o ublažavanju i uklanjanju posljedica prirodnih nepogoda („Narodne novine“ broj- 16/19) u smislu ovoga Zakona, smatraju se iznenadne okolnosti uzrokovane nepovoljnim vremenskim prilikama, seizmičkim uzrocima i drugim prirodnim uzrocima koje prekidaju normalno odvijanje života, uzrokuju žrtve, štetu na imovini i/ili njezin gubitak te štetu na javnoj infrastrukturi i/ili u okolišu.

Stavkom 2. istog članka utvrđeno je da se prirodnom nepogodom smatraju:

1. potres,

2. olujni i orkanski vjetar,

3. požar,

4. poplava,

5. suša,

6. tuča, kiša koja se smrzava u dodiru s podlogom,

7. mraz,

8. izvanredno velika visina snijega,

9. snježni nanos i lavina,

10. nagomilavanje leda na vodotocima,

11. klizanje, tečenje, odronjavanje i prevrtanje zemljišta,

12. druge pojave takva opsega koje, ovisno o mjesnim prilikama, uzrokuju bitne poremećaje u životu ljudi na određenom području.

Štetama od prirodnih nepogoda ne smatraju se one štete koje su namjerno izazvane na vlastitoj imovini te štete koje su nastale zbog nemara i/ili zbog nepoduzimanja propisanih mjera zaštite.

1. **NADLEŽNA TIJELA I OPIS POSLOVA**

Na temelju članka 14. stavka 1. i 2. Zakona o ublažavanju i uklanjanju posljedica prirodnih nepogoda („Narodne novine“ broj 16/19), a sukladno odredbama članka 39. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 150/11, 144/12, 19/13, 123/17, 98/19 i 144/20), i članka 34. i 97. Statuta Grada Karlovca (“Glasnik Grada Karlovca” broj 9/21- potpuni tekst), Gradsko vijeće Grada Karlovca je na 13. sjednici održanoj dana 22. rujna 2022. godine donio Odluku o osnivanju i imenovanju članova Gradskog povjerenstva za procjenu šteta od prirodnih nepogoda. KLASA: 024-03/22-02/07, URBROJ: 2133-1-01/01-22-8, te Gradsko vijeće Grada Karlovca na 28. sjednici održanoj dana 7. studenoga 2023. godine donosi

Odluku o izmjeni i dopuni Odluke o osnivanju i imenovanju članova Gradskog povjerenstva za procjenu šteta od prirodnih nepogoda KLASA: 024-03/23-02/12 URBROJ: 2133-1-01/01-23-24.

Istim Rješenjem utvrđeni su poslovi Gradskog povjerenstva i to:

1. utvrđuje i provjerava visinu štete od prirodne nepogode za područje Grada Karlovca;
2. unose podatke o prvim procjenama šteta u Registar šteta;
3. unose i prosljeđuje putem Registra štete konačne procjene šteta županijskom povjerenstvu;
4. raspoređuje dodijeljena sredstva pomoći za ublažavanje i djelomično uklanjanje posljedica prirodnih nepogoda oštećenicima;
5. prate i nadzire namjensko korištenje odobrenih sredstava pomoći za djelomičnu sanaciju šteta od prirodnih nepogoda prema ovom Zakonu;
6. izrađuje izvješća o utrošku dodijeljenih sredstava žurne pomoći i sredstava pomoći za ublažavanje i djelomično uklanjanje posljedica prirodnih nepogoda i dostavlja ih županijskom povjerenstvu putem Registra šteta;
7. surađuje s županijskim povjerenstvom u provedbi Zakona;
8. donosi plan djelovanja u području prirodnih nepogoda iz svoje nadležnosti;
9. obavlja i druge poslove i aktivnosti iz svojeg djelokruga u suradnji s županijskim povjerenstvom.

Gradsko vijeće Grada Karlovca je na 30. sjednici održanoj dana 05. prosinca 2023. godine, donijelo Plan djelovanja u području prirodnih nepogoda Grada Karlovca za 2024. godinu, KLASA:024-03/23-02/14, URBROJ:2133-1-01/01-23-9.

Planom djelovanja u području prirodnih nepogoda Grada Karlovca određeno je postupanje nadležnih tijela te određivanje mjera i postupanja djelomične sanacije šteta od prirodnih nepogoda koje su navedene Zakonom o ublažavanju i uklanjanju posljedica prirodnih nepogoda.

1. **PROGLAŠENJE PRIRODNE NEPOGODE**

Člankom 3. Zakona, o ublažavanju i uklanjanju posljedica prirodnih nepogoda („Narodne novine“ broj- 16/19) Stavkom 4. propisano je da se prirodna nepogoda može proglasiti ako je vrijednost ukupne izravne štete najmanje 20% vrijednosti izvornih prihoda Grada Karlovca za prethodnu godinu ili ako je prirod (rod) umanjen najmanje 30% prethodnog trogodišnjeg prosjeka na području Grada Karlovca ili ako je nepogoda umanjila vrijednost imovine na području Grada Karlovca najmanje 30%.

Ispunjenje uvjeta za proglašenje prirodne nepogode utvrđuje Gradsko povjerenstvo za procjenu štete od prirodnih nepogoda Grada Karlovca. Odluku o proglašenju prirodne nepogode za Grad Karlovac donosi župan Karlovačke županije na prijedlog gradonačelnika Grada Karlovca.

Područje Grada Karlovca u periodu od 17. do 20. svibnja 2023. godine zadesila je poplava, te je nastala velika materijalna šteta na građevinama, opremi, poljoprivredi, javnoj infrastrukturi i prometnicama. Na prijedlog Gradonačelnika grada Karlovca, Županica Karlovačke županije 1. lipnja 2023. godine donijela je Odluku o proglašenju prirodne nepogode poplave. Na prijedlog Gradskog povjerenstva, Županijsko povjerenstvo za procjenu šteta od prirodnih nepogoda imenovalo je 14. lipnja 2023. godine stručno povjerenstvo za procjenu šteta od prirodnih nepogoda na području Grada Karlovca (sastavljeno od 18 timova, po dvije osobe u timu građevinske i agronomske struke) koje je izvršilo procjenu šteta na terenu u skladu s Pravilnikom o registru šteta od prirodnih nepogoda (Narodne novine br. 65/2019). Ukupna procijenjena šteta je iznosila 16.755.145,99 eura, od čega se 8.823,166,03 eura se odnosi na štetu nastalu na imovini pravnih osoba, a 7.931.979,96 eura na šteti koju su pretrpjeli građani.

Također je područje grada Karlovca 19. srpnja 2023. godine zahvatilo olujno nevrijeme praćeno tučom, međutim za proglašenje prirode nepogode nisu ostvareni uvjeti.

# IZVORI SREDSTVA POMOĆI ZA UBLAŽAVANJE I DJELOMIČNO UKLANJANJE POSLJEDICA

# PRIRODNIH NEPOGODA

Sredstva pomoći za ublažavanje i djelomično uklanjanje posljedica prirodnih nepogoda odnose se na novčana sredstva ili ostala materijalna sredstva, kao što su oprema za zaštitu imovine fizičkih i/ili pravnih osoba, javne infrastrukture te zdravlja i života stanovništva.

Novčana sredstva i druge vrste pomoći za djelomičnu sanaciju šteta od prirodnih nepogoda na imovini oštećenika osiguravaju se iz:

* Državnog proračuna s proračunskog razdjela ministarstva nadležnog za financije,
* Fondova Europske unije,
* Donacija.

Sredstva iz fondova EU se ne mogu osigurati unaprijed, njihova dodjela se provodi prema posebnim propisima kojima se uređuje korištenje sredstava iz fondova EU.

Sredstva pomoći za ublažavanje i djelomično uklanjanje posljedica prirodnih nepogoda strogo su namjenska sredstva te se raspoređuju prema postotku oštećenja vrijednosti potvrđene konačne procjene štete, o čemu odlučuju nadležna tijela. Navedena sredstva su nepovratna i nenamjenska te se ne mogu koristiti kao kreditna sredstva niti zadržati kao prihod proračuna Grada Karlovca. Gradonačelnik Grada Karlovca te krajnji korisnici odgovorni su za namjensko korištenje sredstava pomoći za ublažavanje i djelomično uklanjanje posljedica prirodnih nepogoda.

Pomoć za ublažavanje i djelomično uklanjanje posljedica prirodnih nepogoda ne dodjeljuje se za:

1. štete na imovini koja je osigurana,
2. štete na imovini koje nastanu od prirodnih nepogoda, a izazvane su namjerno, iz krajnjeg nemara ili nisu bile poduzete propisane mjere zaštite,
3. neizravne štete,
4. štete nastale na nezakonito izgrađenim zgradama javne namjene, gospodarskim zgradama i stambenim zgradama za koje nije doneseno rješenje o izvedenom stanju prema posebnim propisima, osim kada je prije nastanka prirodne nepogode, pokrenut postupak donošenja rješenja o izvedenom stanju, u kojem slučaju će sredstva pomoći biti dodijeljena tek kada oštećenik dostavi pravomoćno rješenje nadležnog tijela,
5. štete nastale na objektu ili području koje je u skladu s propisima koji uređuju zaštitu kulturnog dobra aktom proglašeno kulturnim dobrom ili je u vrijeme nastanka prirodne nepogode u postupku proglašavanja kulturnim dobrom,
6. štete koje nisu prijavljene i na propisan način i u zadanom roku unijete u Registar šteta prema odredbama Zakona,
7. štete u slučaju osigurljivih rizika na imovini koja nije osigurana ako je vrijednost oštećene imovine manja od 60 % vrijednosti imovine.

Procijenjena šteta od prirodne nepogode poplave je iznosila 16.755.145,99 eura, od čega se 8.823,166,03 eura odnosi na štetu nastalu na imovini pravnih osoba, a 7.931.979,96 eura na štetu koju su pretrpjeli građani. Najveća šteta je bila na građevinama, a iznosila je 14.903.244,75 eura, zatim slijedi šteta na obrtnim sredstvima na poljoprivredi u iznosu od 901.305,44 eura te šteta na opremi u iznosu od 733.791,97 eura. Manje štete nastale su na dugogodišnjim nasadima u iznosu od 154.990,43 eura, na zemljištima u iznosu od 49.630,00 eura, na ostalim dobrima u iznosu od 9.240,00 eura te u stočarstvu šteta je iznosila 2.943,40 eura.

Šteta je sukladno Zakonu, prijavljena Karlovačkoj županiji koja je potvrdila konačnu procjenu i proslijedila je Državnom povjerenstvu za procjenu šteta od prirodnih nepogoda. U želji da se pomogne, prvenstveno građanima koji su pretrpjeli štetu od poplave, u Proračunu Grada Karlovca za 2023. godinu osigurana su ukupna sredstva u iznosu 426.640,00 eura za isplatu pomoći od čega 300.000 eura za štete nastale na stambenim objektima te 126.640,00 eura za naknadu štete poljoprivrednim proizvođačima. O načinu raspodjele osiguranih sredstava odlučilo je Gradsko vijeće svojom Odlukom o novčanoj pomoći za ublažavanje i otklanjanje posljedica prirodne nepogode – poplave u Gradu Karlovcu u mjesecu svibnju 2023. godine na sjednici koja je održana 5. prosinca 2023. godine

S obzirom da su štete na stambenim zgradama iznosile ukupno 4.011.265,86 eura odlučeno je da će se oštećenicima isplatiti pomoć u iznosu 7,47% od procijenjen štete na stambenoj zgradi upisane u Registru šteta od prirodnih nepogoda. Naknada štete građanima za štetu na stambenim objektima isplaćena je 19. prosinca 2023. godine u iznosu od 299.898,54 eura.

Štete u poljoprivredi iznosile su 1.034.437,45 eura te je odlučeno da se oštećenicima isplati pomoć u iznosu od 12,24% od procijenjene štete u poljoprivredi upisane u Registru šteta od prirodnih nepogoda. Sredstava pomoći poljoprivrednim gospodarstvima za štetu u poljoprivredi isplaćena su također 19. prosinca 2023. godine u iznosu od 126.615,14 eura.

Treba napomenuti da je i Državno povjerenstvo za procjenu šteta svojim Zaključkom od 29. studenog 2023. godine potvrdilo konačnu procjenu šteta te je temeljem istog i Vlada Republike Hrvatske 21. prosinca 2023. godine donijela Odluku o dodjeli sredstva pomoći za ublažavanje posljedica šteta od poplave u iznosu od 329.018,85 eura.

1. **PROCJENA OSIGURANJA OPREME I DRUGIH SREDSTVA ZA ZAŠTITU I SPREČAVANJE**

**STRADANJA IMOVINE, GOSPODARSKIH FUNKCIJA I STRADANJE STANOVNIŠTVA**

Sukladno članku 65. Zakona o proračunu („Narodne novine“, broj 144/21) sredstva proračunske zalihe mogu se koristiti za nepredviđene namjene za koje u Proračunu nisu osigurana sredstva ili za namjene za koje se tijekom godine pokaže da nisu utvrđena dovoljna sredstva jer ih pri planiranju Proračuna nije bilo moguće predvidjeti, za financiranje rashoda nastalih pri otklanjanju prirodnih nepogoda, epidemija, ekoloških nesreća ili izvanrednih događaja i ostalih nepredvidivih nesreća te za druge nepredviđene rashode tijekom godine. Sredstva Proračunske zalihe mogu iznositi najviše 0,50 posto planiranih općih prihoda proračuna tekuće godine bez primitaka. Nadalje, člankom 66. istog Zakona utvrđeno je da o korištenju sredstava proračunske zalihe odlučuje gradonačelnik Grada Karlovca.

U proračunu za 2023. godinu iznos proračunske zalihe bio je 30.000,00 eura.

1. **ZAKLJUČAK**

Analizom učestalosti pojave prirodnih nepogoda i njihovih šteta, dolazi se do zaključka o korištenju mjera za ublažavanje i otklanjanje izravnih posljedica prirodnih nepogoda na području Grada Karlovca. Ovog trenutka moguće je utvrditi kako je postotak osiguranja imovine, posebice u poljoprivredi, iznimno malen. Potrebno je u većoj mjeri osiguravati imovinu, što bi u konačnici imalo pozitivne učinke na gospodarstvo jer pomoć iz državnog proračuna nije dostatna za pokriće nastalih šteta, a posebice za stabiliziranje poslovanja oštećenika koje se bavi određenom gospodarskom djelatnošću. Nadalje, kao i do sada provodit će se preventivne mjere koje su Grad Karlovca i njegovi stanovnici u mogućnosti provoditi.

GRADONAČELNIK

Damir Mandić, dipl.teol.

DOSTAVITI:

1. Predsjednik Gradskog vijeća
2. Upravni odjel za poslove gradonačelnika
3. Dokumentacija
4. Pismohrana
5. Glasnik Grada Karlovca